text:
དེབ་འདིའི་དཔྱད་གཏམ་པ།སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་སྙན་ཞུའི་ནང་བསྟན་དོན། “ཏང་ཡོངས་ཀྱི་བློ་མཐུན་རྣམས་ཀྱིས་ངེས་པར་དུ་ཏང་གི་གཞི་རྩའི་གཞུང་ལུགས་དང་། གཞི་རྩའི་ལམ་ཕྱོགས། གཞི་རྩའི་ཐབས་ཇུས་བཅས་ཕྱོགས་ཡོངས་ནས་ལག་བསྟར་བྱས་ཏེ། ཏང་དང་མི་དམངས་ཀྱི་ལས་དོན་གོང་དུ་སྤེལ་བར་མཛུབ་སྟོན་སྔར་ལས་ལྷག་པར་བགྱི་དགོས།”རྒྱས་བཤད་གལ་ཆེན་འདི་ཡིས་ཏང་གི་གཞི་རྩའི་གཞུང་ལུགས་དང་གཞི་རྩའི་ལམ་ཕྱོགས། གཞི་རྩའི་ཐབས་ཇུས་བཅས་རྒྱུན་འཁྱོངས་བྱེད་དགོས་པའི་གལ་ཆེའི་རང་བཞིན་གཏིང་ཟབ་མོའི་སྒོ་ནས་འགྲེལ་བཤད་བྱས་པ་དང་། མུ་མཐུད་ནས་ང་ཚོའི་ཏང་གི་རྒྱལ་སྐྱོང་སྲིད་གཉེར་གྱི་སྲིད་ཇུས་བྱེད་ཐབས་ཁ་གསལ་བཏང་ཡོད། ང་ཚོའི་ཏང་གིས་གུང་ཁྲན་ཏང་གི་སྲིད་སྐྱོང་བའི་ཆོས་ཉིད་དང་། སྤྱི་ཚོགས་རིང་ལུགས་འཛུགས་སྐྲུན་བྱེད་པའི་ཆོས་ཉིད། མིའི་རིགས་སྤྱི་ཚོགས་འཕེལ་རྒྱས་གཏོང་བའི་ཆོས་ཉིད་ལ་བཟུང་བའི་ངོས་ཟིན་གྱི་ལྟ་བ་དེ་མཐོ་ཚད་གསར་པ་ཞིག་ཏུ་མཐོར་འདེགས་བྱས་ཏེ། འབྱོར་འབྲིང་སྤྱི་ཚོགས་ཕྱོགས་ཡོངས་ནས་སྐྲུན་ཐུབ་པ་དང་། དུས་རབས་གསར་པའི་ནང་དུ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རླབས་ཆེའི་རྒྱལ་ཁ་བརྩོན་ལེན་བྱེད་པར་རྩ་བའི་བརྩི་སྲུང་མཁོ་འདོན་བྱས་ཡོད། ང་ཚོས་ངེས་པར་དུ་སློབ་སྦྱོང་མཐིལ་ཕྱིན་བགྱིས་ཏེ་ངོས་ཟིན་གཏིང་ཟབ་མོ་ལོན་དགོས་ལ། ལག་བསྟར་དོན་འཁྱོལ་དམ་འཛིན་བྱེད་དགོས།
ཚན་རིག་གཞུང་ལུགས་ནི་དུས་རབས་ཀྱི་སྙིང་བཅུད་ཡིན་པ་མ་ཟད། སྤྱི་ཚོགས་མདུན་སྐྱོད་ལ་མཛུབ་ཁྲིད་བྱེད་པའི་རླབས་ཆེའི་དར་ཆ་ཡང་ཡིན། ཀྲུང་གོ་གུང་ཁྲན་ཏང་གིས་གནའ་ནས་ད་བར་དུ་གཞུང་ལུགས་འཛུགས་སྐྲུན་དང་གཞུང་ལུགས་མཛུབ་སྟོན་ལ་གཙིགས་ཆེན་ཚད་མཐོན་པོ་གནང་གི་ཡོད། མར་ཁེ་སི་རིང་ལུགས་ཀྲུང་གོ་ནས་དར་ཁྱབ་ཕྱིན་པ་དང་ལག་བསྟར་བྱས་པ་ནས་མར་ཁེ་སི་རིང་ལུགས་ཀྲུང་གོ་ཅན་དུ་འགྱུར་བའི་བགྲོད་ལམ་བཏོད་ནས་མའོ་ཙེ་ཏུང་གི་དགོངས་པ་གྲུབ། སྒྱུར་བཅོས་སྒོ་འབྱེད་དང་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་བྱེད་པའི་དུས་རབས་གསར་པ་ཕྱེ་ནས་ཏེང་ཞའོ་ཕིན་གྱི་རིགས་པའི་གཞུང་ལུགས་དང་། “མཚོན་བྱེད་གསུམ་”གྱི་གལ་ཆེའི་དགོངས་དོན། ཚན་རིག་དང་མཐུན་པའི་གོང་འཕེལ་ལྟ་བ་བཅས་ཚུད་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་གཞུང་ལུགས་མ་ལག་འཛུགས་པ་ནས་བཟུང་སྟེ། གཅིག་རྒྱུན་གཅིག་འཛིན་གྱི་རྨང་གཞིའི་ཐོག་དུས་བསྟུན་མུདན་བསྐྱོད་བྱེད་པའི་བསམ་བློའི་མཛུབ་སྟོན་རེ་རེ་མངོན་འགྱུར་བྱུང་ཡོད། དེང་གི་ཆར། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པའི་ནང་སླེབས་པའི་འགག་རྩའི་དུས་འདིར། ཏང་གི་ཚོགས་ཆེན་བཅུ་དགུ་པས་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་གོང་འཕེལ་གཏོང་བའི་གཞུང་ལུགས་དང་ལག་ལེན་གྱི་གནད་དོན་རབ་དང་རིམ་པར་ཐབས་ཇུས་དང་སྲིད་ཇུས་གསལ་བཤད་བྱས་པ་མ་ཟད། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་དེ་ང་ཚོའི་ཏང་གིས་ངེས་པར་དུ་རྒྱུན་འཁྱོངས་བྱེད་དགོས་པའི་མཛུབ་སྟོན་བསམ་བློ་རུ་གཏན་ཁེལ་བྱས། མིག་སྔར། ཏང་གི་གཞི་རྩའི་གཞུང་ལུགས་ལ་སློབ་སྦྱོང་མཐིལ་ཕྱིན་བགྱི་བའི་ཆབ་སྲིད་ཀྱི་འགན་ཁུར་དང་པོ་ནི། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་ལ་སློབ་སྦྱོང་དཔྱིས་ཕྱིན་པ་དང་ལག་བསྟར་མཐའ་འཁྱོལ་བ་བྱེད་རྒྱུ་དེ་རེད། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་ནི་མར་ཁེ་སི་རིང་ལུགས་ཀྲུང་གོ་ཅན་དུ་འགྱུར་བའི་གྲུབ་འབྲས་གསར་པ་ཡིན། རབ་དང་རིམ་པའི་གསར་གཏོད་རང་བཞིན་གྱི་གཞུང་ལུགས་བྱས་རྗེས་ཀྱིས་མར་ཁེ་སི་རིང་ལུགས་ཀྱི་གཞི་རྩའི་རྩ་བའི་རིགས་པ་ཕུན་སུམ་ཇེ་ཚོགས་དང་ཡར་རྒྱས་གོང་འཕེལ་དུ་བཏང་ཡོད། འདི་ནི་དུས་རབས་21པའི་ཀྲུང་གོའི་མར་ཁེ་སི་རིང་ལུགས་ཡིན་ལ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ལ་ཚན་རིག་གི་སྙིང་བཅུད་གསར་པ་བསྣན་ཡོད། ཏང་ཡོངས་དང་རྒྱལ་ཡོངས་མི་དམངས་ཀྱིས་ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་མངོན་འགྱུར་བྱེད་ཆེད་ཧུར་བརྩོན་བྱེད་པའི་འགུལ་སྐྱོད་ལམ་སྟོན་ཡིན། ང་ཚོས་རང་རྟོགས་ཀྱི་སྒོ་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ལེགས་པར་སྤྱད་ནས་བསམ་བློར་དྲག་ཆས་སྤྲས་པ་དང་ལག་ལེན་ལ་མཛུབ་སྟོན་བྱེད་ཅིང་བྱ་གཞག་ལ་སྐུལ་འདེད་གཏོང་དགོས། དུས་རབས་གསར་པའི་ལམ་རིམ་ནང་ཏང་ཡོངས་ཀྱིས་སློབ་སྦྱོང་རྒྱ་ཆེན་པོ་བགྱིས་ཏེ། ཤེས་འཇུག་དངོས་གསུམ་གྱི་སྟེང་ལ་ནུས་ཤུགས་ཆེན་པོས་བསམ་བློ་དང་ལག་ལེན་གཉིས་པོ་དེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པའི་སྟེང་གཅིག་གྱུར་ཡོང་དགོས་པ་དང་། མུ་མཐུད་དུ་ཏང་ཡོངས་ཀྱི་མར་ཁེ་སི་རིང་ལུགས་ཀྱི་གཞུང་ལུགས་ཆུ་ཚད་མཐོར་འདེགས་བཏང་ནས། མུ་མཐུད་དུ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་གྱི་ཡིད་ཆེས་དང་། གཞུང་ལུགས་ཀྱི་ཡིད་ཆེས། ལམ་ལུགས་ཀྱི་ཡིད་ཆེས། རིག་གནས་ཀྱི་ཡིད་ཆེས་བཅས་ཇེ་ཆེར་གཏོང་དགོས།
ཏང་གི་གཞི་རྩའི་ལམ་ཕྱོགས་ནི་ཏང་དང་རྒྱལ་ཁབ་ཀྱི་སྲོག་རྩ་ཡིན། ཏང་གི་གཞི་རྩའི་ལམ་ཕྱོགས་རྒྱུན་འཁྱོངས་བྱེད་རྒྱུ་ནི་ང་ཚོའི་བྱ་གཞག་གིས་ཉེན་ཁའི་ཉམས་སད་ཐེག་པ་དང་བདེ་བླག་ངང་ཀྲུང་གོའི་ཕུགས་འདུན་མངོན་འགྱུར་བྱུང་བའི་ཁག་ཐེག་བརྟན་པོ་ཡིན། ལོ་རྒྱུས་དང་དངོས་ཡོད་ཀྱིས་ང་ཚོ་ལ་འདི་ལྟར་བརྗོད་བཞིན་ཡོད་དེ། ཏང་གི་གཞི་རྩའི་ལམ་ཕྱོགས་རྒྱུན་འཁྱོངས་བྱས་ན་ད་གཟོད་མི་དམངས་ཀྱི་ཡིད་ཆེས་དང་བརྩི་བཀུར་ཐོབ་ཐུབ། བློ་བརྟན་འགྱུར་མེད་ཀྱིས་ཏང་གི་གཞི་རྩའི་ལམ་ཕྱོགས་ནང་ལྟར་བསྒྲུབས་ན་ད་གཟོད་རང་རྒྱལ་ཉིད་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་ཞིག་ཏུ་འཛུགས་ཐུབ། ཏང་གི་གཞི་རྩའི་ལམ་ཕྱོགས་ཁྲོད། དཔལ་འབྱོར་འཛུགས་སྐྲུན་ལྟེ་བ་ཡིན་པ་དེ་རྒྱལ་ཁབ་འཕེལ་རྒྱས་འགྲོ་བའི་གཙོ་གནད་ཡིན་པ་དང་། གཞི་རྩའི་རྩ་དོན་བཞི་ནི་རྒྱལ་ཁབ་འཛུགས་པའི་གཞི་རྩ་ཡིན། སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ལྡན་རྒྱལ་ཁབ་འཛུགས་པ་ནི་ཧུར་བརྩོན་བྱེད་པའི་དམིགས་འབེན་ཡིན། ཏང་གི་གཞི་རྩའི་ལམ་ཕྱོགས་རྒྱུན་འཁྱོངས་བྱས་ནས་གཡོ་བ་མེད་པར་བགྱི་བའི་འགག་རྩ་ནི། ཐོག་མཐའ་བར་གསུམ་དུ་དཔལ་འབྱོར་འཛུགས་སྐྲུན་ལྟེ་བ་ཡིན་པ་རྒྱུན་འཁྱོངས་དང་། ལྟེ་བ་གཅིག་དང་རྩ་གནད་གཉིས་དེ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཕེལ་རྒྱས་གཏོང་བའི་རླབས་ཆེའི་ལག་ལེན་ཁྲོད་གཅིག་གྱུར་ཡོང་སྟེ་དུས་ནམ་ཡང་འགྱུར་བ་མེད་པ་ཡིན་དགོས་པ་དེ་གཅིག་དང་། གཉིས་ནས་རང་རྒྱལ་ནི་ད་ལྟ་དང་འབྱུང་འགྱུར་གྱི་དུས་ཡུན་རིང་པོ་ཞིག་ལ་སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་ནང་གནས་པའི་རྒྱལ་ཁབ་ཀྱི་གཞི་རྩའི་གནས་ཚུལ་དེ་ཤེས་དགོས་པ་དང་། རང་རྒྱལ་སྤྱི་ཚོགས་ཀྱི་འགལ་བ་གཙོ་བོ་ལ་དུས་རིམ་རང་བཞིན་གྱི་འགྱུར་ལྡོག་བྱུང་བར་རྒྱུས་ལོན་ཡག་པོ་བྱེད་དགོས་པ་དེ་ཡིན། ཏང་གི་ཚོགས་ཆེན་བཅོ་བརྒྱད་པའི་ཚུན་དུ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ནི་དུས་རབས་གསར་པའི་ནང་སླེབས་ཤིང་། རང་རྒྱལ་སྤྱི་ཚོགས་ཀྱི་འགལ་བ་གཙོ་བོ་ལ་ཡང་འགྱུར་བ་བྱུང་སྟེ་མི་དམངས་ཀྱིས་དགའ་སྐྱིད་ལྡན་པའི་འཚོ་བར་བཅངས་པའི་དགོས་མཁོ་ཉིན་བཞིན་ཆེ་རུ་འགྲོ་བཞིན་པ་དང་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་བར་དུ་འགལ་བར་གྱུར་ཡོད། རང་རྒྱལ་སྤྱི་ཚོགས་ཀྱི་འགལ་བ་གཙོ་བོའི་འགྱུར་ལྡོག་དེ་མཐར་གཏུགས་ན“འགྱུར་བ་”དང་“མི་འགྱུར་བའི་”བར་གྱི་རྩོད་སྒྲུབ་ཀྱི་འབྲེལ་བ་དེ་ལ་རྒྱུས་ལོན་བྱེད་དགོས། “འགྱུར་བ་”ནི་དུས་སྐབས་གསར་པའི་རང་རྒྱལ་སྤྱི་ཚོགས་ཀྱི་འགལ་བ་གཙོ་བོ་ཡིན་པ་དང་། “མི་འགྱུར་བ་”ནི་སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་སྔར་བཞིན་ང་ཚོའི་“ཆེས་ཆེ་བའི་དོན་དངོས་”དང་“ཆེས་ཆེ་བའི་རྒྱལ་ཁབ་ཀྱི་གནས་ཚུལ་”ཡིན། དུས་རབས་གསར་པའི་རང་རྒྱལ་སྤྱི་ཚོགས་ཀྱི་འགལ་བ་གཙོ་བོའི་བསྟན་བྱ་གསར་པ་དེ་དང་འདས་ཟིན་པའི་བསྟན་བྱའི་བར་དུ་འགྱུར་བ་ཡོད་ལ་འབྲེལ་བའང་ཡོད། “དངོས་པོའི་རིག་གནས་ཀྱི་དགོས་མཁོ་”ནས་“དགའ་སྐྱིད་ལྡན་པའི་འཚོ་བའི་དགོས་མཁོ་”རུ་འགྱུར་ཡོད་པ་དང་། “རྗེས་ལུས་ཀྱི་སྤྱི་ཚོགས་ཐོན་སྐྱེད་”གནད་དོན་ཐག་གཅོད་བྱས་པ་ནས་“འཕེལ་རྒྱས་དོ་མི་མཉམ་ལ་གང་ལེགས་མ་བྱུང་བའི་”གནད་དོན་ཐག་གཅོད་བྱེད་པར་འགྱུར་ཡོད་པ་ལས། རང་རྒྱལ་འཕེལ་རྒྱས་ཀྱི་དུས་སྐབས་རེ་རེའི་བླང་བྱ་མཚོན་ཡོད་ལ། ཏང་དང་རྒྱལ་ཁབ་འཕེལ་རྒྱས་ཀྱི་བླང་བྱ་གལ་ཆེན་ཡང་མཚོན་ཡོད། དེ་ལྟ་ནའང་། རང་རྒྱལ་གྱི་སྤྱི་ཚོགས་རིང་ལུགས་གནས་པའི་ལོ་རྒྱུས་དུས་རིམ་གྱི་བརྡར་ཤ་དེ་ད་དུང་འགྱུར་མེད། ང་ཚོས་དུས་རབས་གསར་པའི་བླང་བྱར་གཞིགས་ནས། ཏང་གི་གཞི་རྩའི་ལམ་ཕྱོགས་རྒྱུན་འཁྱོངས་ལེགས་པོ་བྱེད་དགོས་པ་དང་། རང་རྒྱལ་གྱི་དཔལ་འབྱོར་སྤུས་ཚད་མཐོན་པོའི་སྒོ་ནས་འཕེལ་རྒྱས་འགྲོ་བར་སྐུལ་འདེད་གཏོང་བ་དང་དུས་མཚུངས་སུ། རང་རྒྱལ་སྤྱི་ཚོགས་སྟེང་བྱུང་དང་འབྱུང་བཞིན་པའི་གནད་དོན་མང་པོ་སྔར་བས་ཐག་གཅོད་ལེགས་པོ་བྱེད་དགོས། མི་རིགས་སོ་སོའི་བྱ་གཞག་དག་ཕྱོགས་ཡོངས་ནས་གོང་འཕེལ་འགྲོ་རྒྱུ་སྔར་བས་མངོན་འགྱུར་ལེགས་པོ་བྱེད་དགོས། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལས་དོན་སྔར་བས་འཕེལ་རྒྱས་ལེགས་པོ་གཏོང་དགོས། མིའི་ཕྱོགས་ཡོངས་ཀྱི་འཕེལ་རྒྱས་དང་སྤྱི་ཚོགས་ཀྱི་ཕྱོགས་ཡོངས་འཕེལ་རྒྱས་ལ་སྔར་བས་སྐུལ་འདེད་ལེགས་པོ་བྱེད་དགོས།
ཏང་གི་ཚོགས་ཆེན་བཅུ་དགུ་པའི་མཛད་རྗེས་གཞན་ཞིག་ནི་དུས་རབས་གསར་པའི་ནང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་གཞི་རྩའི་ཐབས་ཇུས་རྒྱུན་འཁྱོངས་དང་འཕེལ་རྒྱས་གཏོང་དགོས་པ་དེ་རེད། དེ་ལ“རྒྱུན་འཁྱོངས་བཅུ་བཞི་”ཡང་ཟེར། “རྒྱུན་འཁྱོངས་བཅུ་བཞི་”ནི་ཏང་གིས་བྱ་གཞག་ཡོངས་ལ་འགོ་ཁྲིད་བྱེད་རྒྱུ་རྒྱུན་འཁྱོངས་དང་། མི་དམངས་ལྟེ་བར་འཛིན་རྒྱུ་རྒྱུན་འཁྱོངས། ཕྱོགས་ཡོངས་ནས་སྒྱུར་བཅོས་གཏིང་ཟབ་སྤེལ་རྒྱུ་རྒྱུན་འཁྱོངས་། འཕེལ་རྒྱས་ཀྱི་འདུ་ཤེས་གསར་པ་རྒྱུན་འཁྱོངས། མི་དམངས་ཀྱིས་རང་ཁྱིམ་རང་བདག་བྱེད་པ་རྒྱུན་འཁྱོངས། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བ་རྒྱུན་འཁྱོངས། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་མ་ལག་རྒྱུན་འཁྱོངས། འཕེལ་རྒྱས་ཁྲོད་དུ་དམངས་འཚོ་ལེགས་བཅོས་དང་ཁག་འགན་བགྱི་བ་རྒྱུན་འཁྱོངས། མི་དང་རང་བྱུང་བར་གྱི་འཆམ་མཐུན་མཉམ་གནས་རྒྱུན་འཁྱོངས། སྤྱིའི་རྒྱལ་ཁབ་ཀྱི་བདེ་འཇགས་ལྟ་བ་རྒྱུན་འཁྱོངས། ཏང་གིས་མི་དམངས་དམག་དཔུང་ལ་མཐའ་གཅིག་ཏུ་འགོ་ཁྲིད་བྱེད་པ་རྒྱུན་འཁྱོངས། “རྒྱལ་ཁབ་གཅིག་ལ་ལམ་ལུགས་གཉིས་”རྒྱུན་འཁྱོངས་དང་མེས་རྒྱལ་གཅིག་གྱུར་སྐུལ་འདེད་གཏོང་རྒྱུ་རྒྱུན་འཁྱོངས། མིའི་རིགས་ཀྱི་ཐུན་མོང་གི་ལས་དབང་བསྐྲུན་པར་སྐུལ་འདེད་གཏོང་བ་རྒྱུན་འཁྱོངས། ཕྱོགས་ཡོངས་ནས་རྒྱལ་ཁབ་ནན་མོ་སྐྱོང་བ་རྒྱུན་འཁྱོངས་བཅས་སོ།། “རྒྱུན་འཁྱོངས་བཅུ་བཞིའི་”ནང་དུ་ཏང་གི་ཕྱོགས་ཡོངས་ནས་འགོ་ཁྲིད་དང་ཕྱོགས་ཡོངས་ནས་རྒྱབ་ཁབ་ནན་མོ་སྐྱོང་བ་རྒྱུན་འཁྱོངས་བྱེད་པ་ཚང་མ་འདུས་བ་དང་། “ཕྱོགས་ལྔ་གཞི་གཅིག་”དང་“ཕྱོགས་ཡོངས་བཞི་”ཚང་མ་འདུས་ཡོད། རྒྱལ་སྲུང་དང་དམག་དཔུང་འཛུགས་སྐྲུན་དང་རྒྱལ་ཁབ་ཀྱི་བདེ་འཇགས་སྲུང་སྐྱོང་། “རྒྱལ་ཁབ་གཅིག་ལ་ལམ་ལུགས་གཉིས་”དང་མེས་རྒྱལ་གོང་བུ་གཅིག་གྱུར། ད་དུང་ཕྱི་ཕྱོགས་འཐབ་ཇུས་སོགས་ཚང་མ་འདུས་ཡོད། གཞུང་ལུགས་དང་ལག་ལེན་ཟུང་འབྲེལ་ཐོག་ནས་དུས་རབས་གསར་པའི་ནང་དུ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཇི་ལྟར་རྒྱུན་འཁྱོངས་དང་འཕེལ་རྒྱས་གཏོང་དགོས་པའི་དུས་རབས་ཀྱི་བརྗོད་བྱ་གལ་ཆེན་ལ་ལན་ཟབ་མོ་བཏབ་ཡོད། “རྒྱུན་འཁྱོངས་བཅུ་བཞི་”འདི་ཉིད་ཏང་གི་གཞི་རྩའི་རྩ་འཛིན་དང་། གཞི་རྩའི་ཉམས་མྱོང་། གཞི་རྩའི་བླང་བྱའི་ནང་ཁྱབ་ཡོད་པ་མ་ཟད། ཏང་གི་རྒྱལ་སྐྱོང་སྲིད་གཉེར་གྱི་གལ་ཆེའི་ཐབས་ཇུས་དང་རྩ་དོན་གྱི་སྙིང་བསྡུས་གསར་པ་ཞིག་ཀྱང་ཡིན། དེ་མ་ཟད། “ལོ་བརྒྱ་གཉིས་”ཀྱི་དམིགས་འབེན་མངོན་འགྱུར་བྱུང་བའི་“ལམ་ཕྱོགས་རི་མོ་”དང་“བརྟག་ཐབས་སྨྲ་བ་”ཡིན་ལ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་དོན་འཁྱོལ་བྱེད་པའི་ལག་ལེན་བླང་བྱ་ཡང་ཡིན། འདི་ཉིད་“ཁ་གསལ་བརྒྱད་”དང་ཕན་ཚུན་ཟླ་གྲོགས་སུ་གནས་ཏེ། མཉམ་གཅིག་ཏུ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པའི་གྲུབ་ཆ་གལ་ཆེན་ཞིག་ཏུ་གྱུར་ཡོད། “རྒྱུན་འཁྱོངས་བཅུ་བཞི་”འདིའི་དོན་ཚན་རེ་རེ་ལ་དངོས་ཡོད་ཀྱི་དམིགས་གཏད་རང་བཞིན་དང་མཛུབ་སྟོན་རང་བཞིན་མཐོན་པོ་ཞིག་ཡོད། ང་ཚོས་དོན་དངོས་དང་འབྲེལ་ནས་ཏང་གི་གཞི་རྩའི་ཐབས་ཇུས་དེ་ཕྱོགས་ཡོངས་ནས་ལག་ལེན་མཐའ་འཁྱོལ་བྱས་ཏེ། འབྱོར་འབྲིང་སྤྱི་ཚོགས་ཕྱོགས་ཡོངས་ནས་སྐྲུན་ཐུབ་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱིས་རླབས་ཆེ་བའི་རྒྱལ་ཁ་ལེན་པར་ཁག་ཐེག་བྱེད་དགོས།
ཏང་གི་གཞི་རྩའི་གཞུང་ལུགས་དང་གཞི་རྩའི་ལམ་ཕྱོགས། གཞི་རྩའི་ཐབས་ཇུས་བཅས་ནི་ང་ཚོའི་ཏང་གིས་མི་དམངས་ལ་འགོ་ཁྲིད་དེ་སྒྱུར་བཅོས་སྒོ་འབྱེད་ལ་སྐུལ་འདེད་གཏོང་བའི་ལོ་རྒྱུས་འཕེལ་རིམ་ཁྲོད་གྲུབ་པ་ཞིག་ཡིན་ལ། ཏང་གི་ཚོགས་ཆེན་བཅུ་དགུ་པའི་སྙན་ཞུ་དང་ཏང་གི་སྒྲིག་ཡིག་དག་བཅོས་མའི་ཕྱོགས་སྡོམ་དང་འགྲེལ་བཤད་བརྒྱུད་ནས་གོང་དུ་འཕགས་པ་ཞིག་ཡིན། ཏང་གི་ཚོགས་ཆེན་བཅུ་དགུ་པའི་དགོངས་དོན་དེ་འཐུས་ཚང་ཞིང་ཡང་དག་ལ། ཕྱོགས་ཡོངས་ནས་མ་ལག་དང་བཅས་ལག་ལེན་བྱེད་དགོས་ན། ངེས་པར་དུ་ཏང་གི་གཞི་རྩའི་གཞུང་ལུགས་དང་གཞི་རྩའི་ལམ་ཕྱོགས། གཞི་རྩའི་ཐབས་ཇུས་བཅས་ཀྱི་ངོས་ཟིན་མུ་མཐུད་དུ་གཏིང་ཇེ་ཟབ་ལ་གཏོང་དགོས་པ་དང་། ཏང་གི་གཞི་རྩའི་གཞུང་ལུགས་དང་གཞི་རྩའི་ལམ་ཕྱོགས། གཞི་རྩའི་ཐབས་ཇུས་བཅས་ཀྱི་བསམ་བློའི་རང་རྟོགས་དང་འགུལ་སྐྱོད་ཀྱི་རང་རྟོགས་གཉིས་དོན་དངོས་དང་མཐུན་པའི་སྒོ་ནས་ལག་ལེན་མཐའ་ཕྱིན་བྱེད་དགོས།
དུས་རབས་གསར་པའི་ནང་ཏང་གི་གཞི་རྩའི་གཞུང་ལུགས་དང་གཞི་རྩའི་ལམ་ཕྱོགས། གཞི་རྩའི་ཐབས་ཇུས་བཅས་ལག་ལེན་བྱེད་དགོས་ན། གནད་འགག་ནི་གཏིང་ཟབ་དང་། གནད་འགག་ནི་དོན་འཁྱོལ་ཡིན། ཏང་གི་ཚོགས་ཆེན་བཅུ་དགུ་པའི་ཚུན་དུ། ཏང་ཀྲུང་དབྱང་གིས་སྔ་རྗེས་སུ་ཀྲུང་དབྱང་གི་དཔལ་འབྱོར་ལས་དོན་སྐོར་གྱི་ཚོགས་འདུ་དང་ཀྲུང་དབྱང་གི་ཞིང་གྲོང་ལས་དོན་སྐོར་གྱི་ཚོགས་འདུ་སོགས་འཚོགས་ཏེ། ཞི་ཅིན་ཕིང་གི་དུས་སྐབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དཔལ་འབྱོར་བསམ་བློ་དང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་གྲོང་སྡེ་གོང་འཕེལ་གཏོང་བའི་བགྲོད་ལམ་གྱི་ལྟ་བ་བཏོན་ནས་གལ་ཆེའི་བཀོད་སྒྲིག་རབ་དང་རིམ་པ་བྱས། དུས་ཡུན་རིང་པོ་མ་འགོར་བའི་སྔོན་དུ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་དབྱང་ཨུ་ཡོན་ལྷན་ཁང་གི་ཨུ་ཡོན། བརྗེ་སྣོན་ཨུ་ཡོན་དང་ཞིང་ཆེན་རིམ་པའི་འགོ་ཁྲིད་གཙོ་བོ་ཡིས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་དཔྱིས་ཕྱིན་བགྱི་དགོས་པའི་བགྲོ་གླེང་ཚོགས་འདུའི་སྟེང་གལ་ཆེའི་གསུང་བཤད་གནང་སྟེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་གོང་འཕེལ་གཏོང་རྒྱུ་མཐའ་གཅིག་ཏུ་འཛིན་པ་དང་། ཏང་གི་རླབས་ཆེའི་བཟོ་སྐྲུན་གསར་པ་འཛུགས་པར་སྐུལ་འདེད་གཏོང་རྒྱུ་མཐའ་གཅིག་ཏུ་འཛིན་པ། སེམས་ཁྲལ་གྱི་འདུ་ཤེས་ཇེ་དྲག་གཏོང་བ་དང་ཉེན་འགོག་འགྲན་སློང་མཐའ་གཅིག་ཏུ་འཛིན་པ། དུས་ཚོད་ཀྱིས་མི་ལ་མི་སྒུག་ཅིང་སྐར་ཆ་གང་ཡང་དམ་འཛིན་བྱེད་པའི་སྙིང་སྟོབས་བཅངས་ནས་ལས་ཀའི་སྟེང་ལ་ཞུགས་པ། ཏང་ཡོངས་དང་རྒྱལ་ཡོངས་ཀྱི་མི་རིགས་སོ་སོའི་མི་དམངས་ཀྱིས་བསམ་བློ་ཏང་གི་ཚོགས་ཆེན་བཅུ་དགུ་པའི་དགོངས་དོན་སྟེང་གཅིག་གྱུར་ཡོང་བར་སྐུལ་འདེད་གཏོང་དགོས་ལ། སྟོབས་ཤུགས་ཡོད་རྒུ་ཏང་གི་ཚོགས་ཆེན་བཅུ་དགུ་པའི་གཏན་ཁེལ་བྱས་པའི་དམིགས་འབེན་འགན་འཁྲིའི་སྟེང་གཅིག་སྒྲིལ་བྱས་ཏེ། མུ་མཐུད་ནས་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་གི་རྣམ་པ་གསར་དུ་གཏོད་དགོས་ཚུལ་བཏོན་པ་རེད།
“རླབས་འཇགས་འགྲམ་གཉིས་ཡངས། ། རླུང་འཇགས་གྲུ་གཡོར་བདེ། །”དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ཕྱོགས་གཏན་ཁེལ་བྱས་ཟིན། ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་གྱི་འཁོར་ལོ་ཆེན་པོ་ད་ལྟ་རླུང་བུའི་རྒྱུ་ཕྱོགས་དང་བསྟུན་ནས་མདུན་དུ་བསྐྱོད་བཞིན་ཡོད། ང་ཚོས་སྔར་ལས་ལྷག་པའི་སྒོ་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱས་ཏེ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་དཔྱིས་ཕྱིན་པ་དང་ལག་ལེན་མཐའ་འཁྱོལ་བ་བྱེད་དགོས་ལ། མུ་མཐུད་དུ་ཏང་གི་གཞི་རྩའི་གཞུང་ལུགས་དང་ གཞི་རྩའི་ལམ་ཕྱོགས། གཞི་རྩའི་ཐབས་ཇུས་བཅས་ཀྱི་རང་རྟོགས་རང་བཞིན་དང་བློ་བརྟན་རང་བཞིན་ཤུགས་ཆེར་བཏང་ནས། ཐོག་མའི་བསམ་འདུན་མི་བརྗེད་ཅིང་འགན་འཁྲི་ཆེན་པོ་ཡིད་ལ་བཅངས་ཏེ་ནམ་ཡང་ཧུར་བརྩོན་འབད་འབུངས་བྱས་ན། ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་གྱི་འཁོར་ལོ་ཆེན་པོ་ངེས་པར་དུ་མཚར་སྡུག་འོད་སྟོང་འཕྲོ་བའི་རྒྱ་མཚོའི་ཕ་རོལ་དུ་སླེབས་ཐུབ་ངེས་ཡིན།
གནམ་ལྷ་རྒྱལ་གྱིས་བསྒྱུར།


c: text/html

text:
ཟླ9བའི་ཚེས20ཉིན་གྱི་སྔ་དྲོར། རྒྱལ་ཡོངས་ཀྱི་བོད་རིག་པའི་ན་གཞོན་བགྲོ་གླེང་ཚོགས་འདུ་སྐབས་དང་པོ་པེ་ཅིང་དུ་འཚོགས་པ་དང་། ཀྲུང་དབྱང་འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་ཟུར་པ་སྲི་ཐར་དང་། ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་སྤྱི་ཁྱབ་འགན་འཛིན་པ་དགྲ་འདུལ་བགྲོ་གླེང་ཚོགས་འདུ་རུ་ཕེབས་ནས་གསུང་བཤད་གནང་། ཐེངས་འདིའི་ཚོགས་འདུ་ནི་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱིས་གཙོ་གཉེར་གནང་བ་དང་། ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་བོད་རིག་པའི་ན་གཞོན་ལྷན་ཚོགས་ཀྱིས་རོགས་སྒྲུབ་བྱས་ནས་སྤེལ་ཞིང་། "དུས་རབས་གསར་པ། བསམ་གཞིགས་གསར་པ། འགན་འཁྲི་གསར་པ།"ཅེས་པ་བརྗོད་གཞི་བྱས་ཡོད། པེ་ཅིང་དང་། ཐའེ་ཝན་དང་ཤང་ཀང་འདུས་པའི་རྒྱལ་ཡོངས་ས་ཆ་ཁག་ནས་ཕེབས་པའི་བོད་རིག་པའི་ན་གཞོན་ཁྱོན་མི70ལྷག་བགྲོ་གླེང་ཚོགས་འདུ་རུ་ཞུགས་ཡོད།
སྲི་ཐར་ལགས་ཀྱིས། དེང་རབས་ཀྱི་ཀྲུང་གོའི་བོད་རིག་པ་ནི་ཀྲུང་གོ་གསར་པ་དབུ་བརྙེས་རྗེས་སུ་བཙུགས་ཤིང་འཕེལ་རྒྱས་བྱུང་བ་ཞིག་དང་། བསྒྱུར་བཅོས་སྒོ་འབྱེད་ཀྱིས་ཀྲུང་གོའི་བོད་རིག་པའི་འཕེལ་རྒྱས་ལ་སྒུལ་ཤུགས་ཆེན་པོ་ཞིག་སྤྲད་ཡོད། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དུས་རབས་གསར་པར། བོད་རིག་པའི་ན་གཞོན་ཚོ་བསྐལ་བ་བཟང་པོ་དང་འཕྲད་ཡོད་ལ་དུས་མཚུངས་སུ་འགན་འཁྲི་ལྕི་མོའང་ཕྲག་ཏུ་བབས་ཡོད་པས། དུས་རབས་ཀྱིས་སྤྲད་པའི་ལོ་རྒྱུས་ཀྱི་འགན་འཁྲི་དང་ལས་འགན་ཕྲག་ཏུ་འཁུར་དགོས་གསུངས།
ཁོང་གིས་རྒྱལ་ཡོངས་ཀྱི་བོད་རིག་པའི་ན་གཞོན་བགྲོ་གླེང་ཚོགས་འདུ་སྐབས་དང་པོ་ནི་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱིས་བོད་ལྗོངས་ལས་དོན་སྐོར་གྱི་ཏང་ཀྲུང་དབྱང་གིས་གནང་བའི་གལ་ཆེའི་འཐབ་ཇུས་བཀོད་སྒྲིག་ཅིག་སྟེ། ཤེས་ལྡན་མི་སྣ་གསོ་སྐྱོང་བྱེད་པར་ཤུགས་སྣོན་པ་དང་། བོད་རིག་པའི་དཔུང་ཁག་འཛུགས་སྐྱོང་ལ་ཤུགས་སྣོན་བྱེད་པའི་བྱ་ཐབས་གལ་ཆེན་ཡིན་པ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས"ན་གཞོན་དར་ན་རྒྱལ་ཁབ་དར། ན་གཞོན་སྟོབས་དང་ལྡན་ན་རྒྱལ་ཁབ་སྟོབས་དང་ལྡན།"ཞེས་གསུངས་ཡོད། ཀྲུང་གོའི་བོད་རིག་པའི་ཞིབ་འཇུག་ལས་དོན་ཡང་སྙིང་ཕྱོགས་གང་ལ་འཕེལ་རྒྱས་གཏོང་བ་དང་། རྒྱལ་སྤྱིའི་བོད་རིག་པའི་སྡེ་རུ་ཡང་སྙིང་གོ་གནས་གང་འདྲ་ཞིག་ཡོད་པ་འདི་ཚད་ངེས་ཅན་ཞིག་གི་ཐོག་དུས་རབས་གསར་པའི་བོད་རིག་པའི་ན་གཞོན་ལས་དོན་པ་ཚོའི་འབད་བརྩོན་ལ་རག་ལས་ཡོད་པས། བོད་རིག་པའི་ན་གཞོན་ལས་དོན་པ་དག་གིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པས་བསམ་བློར་དྲག་ཆས་སྤྲས་ནས། ཀྲུང་གོའི་བོད་རིག་པ་ཞིབ་འཇུག་གི་ཁ་ཕྱོགས་ཐོག་མཐའ་བར་གསུམ་དུ་ཡང་དག་པར་འཛིན་དགོས་པ། གནའ་དེང་དང་རྒྱལ་ཁབ་ཕྱི་ནང་གི་བོད་རིག་པའི་ཞིབ་འཇུག་གི་སྲོལ་རྒྱུན་བཟང་པོ་དང་གྲུབ་འབྲས་གསར་ཤོས་དག་ཏན་ཏན་ཏིག་ཏིག་གི་སྒོ་ནས་སློབ་སྦྱོང་བྱས་ཏེ། ང་ཚོ་རང་གི་བྱང་ཚད་དང་འཇོན་ཐང་ཇེ་ཆེར་གཏོང་དགོས། ཏང་དང་རྒྱལ་ཁབ་ཀྱི་ལས་ཀ་སྤྱི་ཡོངས་ལ་དམ་པོར་དམིགས་ཏེ་བོད་རིག་པའི་ཞིབ་འཇུག་གི་ལས་ཀ་ཡག་པོར་སྒྲུབ་དགོས་པ་དང་། མེས་རྒྱལ་གཅིག་གྱུར་ལ་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་པར་ཞབས་འདེགས་ཞུ་དགོས་ཤིང་། བོད་ལྗོངས་དང་ཞིང་ཆེན་བཞིའི་བོད་ཁུལ་འཕེལ་རྒྱས་བརྟན་ལྷིང་ཡོང་བར་ཞབས་འདེགས་ཞུ་དགོས་པ་ནན་བཤད་བྱས་ཡོད།
སྤྱི་ཁྱབ་འགན་འཛིན་པ་དགྲ་འདུལ་ལགས་ཀྱིས། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ནི་དུས་རབས་གསར་པར་བསྐྱོད་ཡོད། འདི་ནི་ཏང་དང་རྒྱལ་ཁབ་ཀྱིས་བོད་རིག་པའི་ལས་དོན་ལ་སྔར་བས་མཐོང་ཆེན་དང་། སྔར་བས་ཐུགས་ཁུར་རྒྱབ་སྐྱོར་བྱས་པ་ཡིན་ཞིང་། ང་ཚོའི་ལས་ཀའི་གྲུབ་འབྲས་ལ་རེ་བ་ཆེན་པོ་བཅོལ་བའི་དུས་རབས་ཀྱང་ཡིན། རྒྱབ་ལྗོངས་འདི་འདྲའི་འོག རྒྱ་ཆེའི་བོད་རིག་པའི་ན་གཞོན་ལས་དོན་པས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་སློབ་སྟོན་དུ་བཟུང་ནས། "འདུ་ཤེས་བཞི"ཤུགས་ཆེར་གཏོང་བ་དང་། "གདེང་ཚོད་བཞི"བརྟན་པོར་འཛུགས་པ། རང་རྟོགས་ངང་ཏང་གི་བཀའ་ལ་ཉན་པ་དང་ཏང་གི་རྗེས་སུ་འབྲངས་ནས། རང་ཉིད་ཀྱི་རེ་སྙེག་རྒྱལ་ཁབ་ཀྱི་ཕུགས་བསམ་ནང་འདྲེས་པར་བྱེད་པ་དང་། རང་ཉིད་ཀྱི་འཕེལ་རྒྱས་སྤྱི་ཚོགས་ལོ་རྒྱུས་འཕེལ་རྒྱས་ཀྱི་ཆུ་རྒྱུན་ནང་འདྲེས་སུ་འཇུག་པ། རང་ཉིད་ཀྱི་མདུན་ལམ་དང་རྒྱལ་ཁབ་མི་རིགས་ཀྱི་མདུན་ལམ་གཞི་གཅིག་ཏུ་འདྲེས་པ་བཅས་བྱེད་པ། བོད་ལྗོངས་དང་ཞིང་ཆེན་བཞིའི་བོད་ཁུལ། ཐ་ན་རྒྱལ་ཁབ་གོང་དུ་འཕེལ་བའི་ཁྲོད་གནས་པའི་གནད་དོན་གལ་ཆེན་དག་ལ་གདོང་གཏུག་ཕོད་པ་དང་ཐག་གཅོད་ཕོད་པ་བྱས་ཏེ། རྒྱལ་ཁབ་འཕེལ་རྒྱས་དང་མི་རིགས་བསྐྱར་དར་ལ་གོ་ཆོད་པའི་མི་ཞིག་ཏུ་འགྱུར་བར་འབད་པ་བྱ་དགོས་ཞེས་གསུངས།
ཐེངས་འདིའི་ཚོགས་འདུ་ནི་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱིས་གོམ་གང་མདུན་སྤོས་ངང་ཀྲུང་གོའི་བོད་རིག་པའི་ཞིབ་འཇུག་གི་ལས་ཀ་སྣེ་ཁྲིད་དང་མཐུན་སྦྱོར་བྱེད་པ་དང་། ཀྲུང་གོའི་བོད་རིག་པའི་ཤེས་ལྡན་མི་སྣའི་དཔུང་ཁག་འཛུགས་སྐྲུན་ལ་སྐུལ་འདེད་གཏོང་བ། ཀྲུང་གོའི་བོད་རིག་པའི་ཞིབ་འཇུག་སྔར་བས་རྒྱུན་མཐུད་འཕེལ་རྒྱས་གཏོང་བ་བཅས་ཀྱི་ཆེད་དུ་བཏོན་པའི་བྱེད་ཐབས་གསར་པ་ཡིན་ཞིང་། འདི་ལ་རྒྱལ་ཡོངས་ཀྱི་མཐོ་སློབ་དང་ཚན་རིག་ཞིབ་འཇུག་ལས་ཁུངས་ཀྱི་ན་གཞོན་མཁས་དབང་དག་གི་རྒྱབ་སྐྱོར་ཤུགས་ཆེན་ཐོབ་སྟེ་ཚོགས་ཞུགས་རེ་ཞུ་ཕུལ་ཡོད། འགོ་ཚུགས་མཛད་སྒོའི་རྗེས་སུ་ཡར་སྤྲད་ཡོད་པའི་དཔྱད་རྩོམ་དག་བོད་རིག་པའི་རྨང་གཞིའི་སྐོར་གྱི་ཞིབ་འཇུག་དང་། དངོས་ཡོད་གནད་དོན་སྐོར་གྱི་ཞིབ་འཇུག སྐད་ཡིག་རིག་གནས་སྐོར་གྱི་ཞིབ་འཇུག བོད་ཀྱི་གསོ་བ་རིག་པའི་སྐོར་གྱི་ཞིབ་འཇུག་བཅས་རིག་ཚན་གྱི་དབྱེ་བ་ལྟར་ཚོགས་ཆུང་4ལ་བགོས་ནས་བགྲོ་གླེང་བྱ་རྒྱུ་རེད།

robotstxt: allowed

filter: keep


text:
ཚན་རིག་དང་བཟང་སྤྱོད་སྐོར་གྱི་བགྲོ་གླེང་།
༧གོང་ས་མཆོག་གིས་བདུན་ཕྲག་གཅིག་ལྷག་གི་རིང་ཝ་རཱ་ཎ་སིར་སྤྱོད་འཇུག་གི་བཀའ་ཆོས་ལེགས་པར་གྲུབ་སྟེ། ཟླ་འདིའི་ཕྱི་ཚེས་༡༤ ཉིན་ལྡི་ལི་གཙུག་ལག་སློབ་ཁང་དུ་ཚན་རིག་དང་བཟང་སྤྱོད་ལ་གཞི་བཅོལ་བའི་དེང་དུས་ཀྱི་ཤེས་ཡོན་ལམ་ལུགས་ཞེས་པའི་ལྷན་ཚོགས་སུ་ཆིབས་བསྒྱུར་བསྐྱངས་ཡོད་པ་རེད།
དེ་ཡང་༧གོང་ས་མཆོག་གིས་བདུན་ཕྲག་གཅིག་ལྷག་གི་རིང་ཝ་རཱ་ཎཱ་སིར་སྤྱོད་འཇུག་གི་བཀའ་ཆོས་ལེགས་པར་གྲུབ་སྟེ། ཕྱི་ཚེས་༡༢ དང་༡༣ ཉིན་གཉིས་རིང་ཁུལ་དེར་གནས་གཟིགས་མཛད་པ་དང་སྦྲགས། ཝར་ཎཱའི་དགེ་ལས་སློབ་ཕྲུག་རྣམས་དང། ཁུལ་དེར་རྟེན་གཞི་བྱས་པའི་བོད་དགོན་བཤད་སྒྲུབ་འདོད་རྒུ་འཁྱིལ་དུ་སེར་སྐྱ་མང་ཚོགས་ལ་བཀའ་སློབ། དེ་བཞིན་ཝར་ཎཱ་གཙུག་ལག་སློབ་ཁང་གི་ཚོགས་ཁང་དུ་ཡི་ཤུའི་བླ་ཆེན་མཆོག་དང་མཇལ་འཕྲད་ཀྱིས་བགྲོ་གླེང་སོགས་མཛད་འཕྲིན་ཁག་ཡོངས་སུ་ལེགས་གྲུབ་ཀྱིས། ཕྱི་ཚེས་༡༣ ཉིན་གྱི་ཕྱེད་ཡོལ་ཙམ་ནས་ལྡི་ལིར་ཞབས་སོར་བདེ་བར་འཁོད་ཡོད་པ་དང་།
ཕྱི་ཚེས་༡༤ ཉིན་གྱི་སྔ་དྲོ་ཆུ་ཚོད་༩ ཐོག་ལྡི་ལི་གཙུག་ལག་སློབ་ཁང་དུ་(Delhi University)ཚན་རིག་དང་བཟང་སྤྱོད་ལ་གཞི་བཅོལ་བའི་དེང་དུས་ཀྱི་ཤེས་ཡོན་ལམ་ལུགས་ (Science, Ethics and Education) སྐོར་གྱི་བརྗོད་གཞིའི་ཐོག བགྲོ་གླེང་ལྷན་ཚོགས་སུ་ཆིབས་སྒྱུར་བསྐྱངས་ཏེ་བཀའ་སློབ་བསྩལ་ཡོད་འདུག་ལ། ལྷན་ཚོགས་དེར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་དང་། ལྡི་ལི་སྐུ་ཚབ་དོན་གཅོད་བཀའ་ཟུར་བསྟན་པ་ཚེ་རིང་། ཝར་ཎཱ་གཙུག་ལག་སློབ་གྲྭའི་ངེས་སྟོན་པ་དགེ་བཤེས་ངག་དབང་བསམ་གཏན། དེ་བཞིན་ལྡི་ལི་གཙུག་ལག་སློབ་གཉེར་ཁང་གི་ངེས་སྟོན་པ་ཨ་རིའི་ཀླད་ཁམས་རིག་པའི་མཁས་དབང་སྐུ་ཞབས་རི་ཆ་ཌི་ཌེ་ཝི་ཌི་སན་ལགས། (Richard Davidson) དང་། སྐུའི་གསུང་བསྒྱུར་བ་དགེ་བཤེས་ཐུབ་བསྟན་སྦྱིན་པ། ཨ་རི་བ་ལྕམ་སྐུ་ཏ་ནི་ཡ་སིང་གར་ (Tania Singer) སོགས་ཁྱད་ལས་པ་དང་སློབ་ཕྲུག་བཅས་ཁྱོན་མི་གྲངས་༡༠༠ བརྒལ་བ་ལྷན་འཛོམས་ཀྱིས་བགྲོ་གླེང་བྱས་ཡོད་པ་རེད།


text:
ཨ་རུ་ན་ཅལ་སློབ་ཕྲུག་ཚོགས་པས་སླར་ཡང་བོད་མིར་ཁ་གཏད་ཀྱི་དགོས་འདུན་བཏོན་འདུག
ཨ་རུ་ན་ཅལ་རྒྱལ་ཡོངས་སློབ་ཕྲུག་ཆིག་སྒྲིལ་ཚོགས་པས། མངའ་སྡེའི་ནང་གི་བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ཕྱིར་བསྡུ་དང་། བོད་མི་རྣམས་བཅད་མཚམས་ཡོད་པའི་གཞིས་ཆགས་སུ་ཕྱིར་འབུད་གཏོང་དགོས་པ། དེ་བཞིན་བོད་མི་ཚོང་པ་རྣམས་ལ་ཚོང་རྒྱག་ཆོག་པའི་ལག་ཁྱེར་ཕྱིར་སྤྲོད་བྱེད་དགོས་པ་སོགས་ཀྱི་དགོས་འདུན་བཏོན་ཡོད་འདུག
ཟླ་༧ པའི་ཚེས་༡༡ ཉིན་ཨ་རུ་ན་ཅལ་དུས་བབ་ཀྱི་སྟེང་དུ་གནས་ཚུལ་བཀོད་གསལ། ཟླ་༧ པའི་ཚེས་༡༠ ཉིན་ཨ་རུ་ན་ཅལ་རྒྱལ་ཡོངས་སློབ་ཕྲུག་ཆིག་སྒྲིལ་ལས་འགུལ་ཚོགས་པ་ (The Students’ United Movement of All Arunachal) (SUMAA) ཞེས་པ་དེས། ཨ་རུ་ན་ཅལ་གྱི་བྱང་ཀེ་མེང་(kameng) རྫོང་གི་རྫོང་དཔོན་གཞོན་པར་ཞུ་སྐུལ་སྙན་ཞུ་ཞིག་སྤྲད་ནས། བཙན་བྱོལ་བོད་མི་རྣམས་དང་འབྲེལ་བའི་དགོས་འདུན་མང་པོ་ཞིག་བཏོན་འདུག་པ་དང་། དེའི་ནང་བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ལམ་སེང་ཕྱིར་བསྡུ། བོད་མི་རྣམས་ལ་ཁྲིམས་འགལ་གྱི་ཐོག་ནས་དམིགས་བསལ་ཁེ་དབང་ཡོད་པའི་ཚོགས་སྡེའི་ལག་ཁྱེར་ཐོབ་པ་རྣམས་ཕྱིར་བསྡུ། བཙན་བྱོལ་བོད་མི་རྣམས་ལ་ཚོང་རྒྱག་ཆོག་པའི་ལག་ཁྱེར་ཐོབ་པ་རྣམས་ཕྱིར་སྤྲོད་དགོས་པ། བོད་མིའི་སྒྲིག་འཛུགས་ནས་ཨ་རུ་ན་ཅལ་བོད་མི་རྣམས་རྒྱ་གར་མི་སེར་ལག་ཁྱེར་དང་དམིགས་བསལ་ཁེ་དབང་གི་ཚོགས་སྡེའི་ལག་ཁྱེར་མི་ལེན་པའི་ཁས་ལེན་གྱི་ཡི་གེ བཙན་བྱོལ་བོད་མི་རྣམས་བཅད་མཚམས་ལྡན་པའི་གཞིས་ཆགས་སུ་ཕྱིར་འབུད་གཏོང་དགོས་པ་སོགས་ཀྱི་དགོས་འདུན་བཏོན་ཡོད་འདུག
ཚོགས་པ་དེས་གལ་ཏེ་ཁོ་ཚོའི་དགོས་འདུན་རྣམས་ཉིན་གསུམ་ནང་མ་སྒྲུབ་ཚེ། ལས་འགུལ་མཐིལ་ཕྱིན་པ་ཞིག་སྤེལ་རྒྱུའི་ཉེན་བརྡ་བཏང་འདུག་པ་དང་། དེ་བཞིན་ཁོ་ཚོས་བྱང་ཀེ་མེང་ནང་ལ་ཡོད་པའི་བཙན་བྱོལ་བོད་མི་རྣམས་ཀྱི་གྲངས་ཐོ་མཁོ་སྤྲོད་དགོས་པའི་དགོས་འདུན་བཏོན་འདུག
ཕྱི་ལོ་༢༠༡༧ ལོའི་ཟླ་༨ པའི་ཚེས་༡༢ ཉིན་ཨ་རུ་ན་ཅལ་མངའ་སྡེའི་འཛིན་སྐྱོང་གི་ཚོགས་འདུའི་ཐོག ཨ་རུ་ན་ཅལ་ནང་དུ་ཕྱི་ལོ་༢༠༡༤ ལོར་རྒྱ་གར་དབུས་གཞུང་གིས་གཏན་འབེབས་བྱས་པའི་བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་དེ་ལག་བསྟར་བྱ་རྒྱུ་ཐག་གཅོད་བྱུང་སྐོར་གྱི་གནས་ཚུལ་རྒྱ་གར་གྱི་བརྒྱུད་ལམ་མང་པོར་ཁྱབ་སྤེལ་ཕྱིན་ཡོད་པ་དང་། དེ་དང་བསྟུན་ནས་ ཟླ་༨ པའི་ཚེས་༢༢ ཉིན་ཨ་རུ་ན་ཅལ་གྱི་སྤྱི་དམངས་ཞབས་ཞུ་ཚོགས་པས་(Arunachal Civil Society) གསར་འགོད་ལྷན་ཚོགས་ཤིག་བསྐོངས་ནས། ཚོགས་པའི་ཚོགས་གཙོ་པ་ཌི་ཊ་ཡུམ་གྱིས་ཨ་རུ་ན་ཅལ་མངའ་སྡེའི་མོན་ཁུལ་དུ་འཛམ་གླིང་གང་ས་ནས་མཐུན་རྐྱེན་མང་པོ་སྦྱར་བཞིན་ཡོད་ཀྱང་། མངའ་སྡེ་གཞུང་གིས་ཨ་རུ་ན་ཅལ་གྱི་གདོད་མའི་ཡུལ་མི་རྣམས་སྣང་མེད་ཐོག བཙན་བྱོལ་བོད་མི་ཚོར་མ་དངུལ་སྣོན་དགོས་དོན་གང་ཡིན་ནམ་ཞེས་དྲིས་པ་དང་། བཙན་བྱོལ་བོད་མི་ཚོར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ལག་བསྟར་བྱ་རྒྱུའི་ཐག་གཅོད་དེ་ནི་གདོད་མའི་ཡུལ་མི་རྣམས་ལ་དྲང་བདེན་མ་བྱས་པ་ཡིན་སྐོར་བརྗོད་ནས། མངའ་སྡེའི་གཞུང་གིས་དགོས་མེད་བརྒྱུད་རིམ་ཐོག་མ་དངུལ་གཏོང་བ་ལས། གདོད་མའི་ཡུལ་མི་རྣམས་ཀྱི་རིག་གཞུང་ཕྱུག་པོ་རྣམས་སྲུང་སྐྱོབ་བྱེད་པའི་སྲིད་བྱུས་དང་གཞོན་སྐྱེས་ཚོར་ལས་ཀ་བསྐྲུན་པའི་ཐབས་ལམ་ལ་བསམ་བློ་གཏོང་པའི་རེ་སྐུལ་བྱས་ཡོད་འདུག
དེ་བཞིན་ཁོང་གིས་ཚོགས་པ་དེ་ཨ་རུ་ན་ཅལ་ནང་གི་བཙན་བྱོལ་བོད་མིའི་གཞིས་ཆགས་ཁག་དང་ཁ་གཏད་མིན་པ་དང་། ད་བར་ཕྱོགས་གཉིས་ཀ་ཞི་བའི་ངང་མཉམ་གནས་བྱེད་ཀྱི་ཡོད་སྐོར་གསལ་བཤད་བྱས་ཏེ། ཁོང་ཚོ་ཁོང་ཁྲོ་ལངས་དགོས་པའི་རྒྱུ་གཙོ་བོ་ནི། གདོད་མའི་ཡུལ་མིའི་ཚོགས་སྡེ་ཁག་གནས་ཡུལ་དུ་འཛུགས་བསྐྲུན་སོགས་རྗེས་ལུས་ཐེབས་ཡོད་བཞིན་དུ། དེ་དག་ཡར་རྒྱས་གཏོང་རྒྱུ་གལ་ཆེན་མ་བརྩིས་པར། མངའ་སྡེ་གཞུང་གིས་གདོད་མའི་ཡུལ་མི་རྣམས་མོས་མཐུན་ཡོད་མེད་ལ་མ་ལྟོས་པར། བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ལག་བསྟར་བྱས་པ་ཡིན་སྐོར་བརྗོད་འདུག
ཁོང་གིས་མུ་མཐུད་ནས་སྲིད་བྱུས་དེ་ཆ་ཚང་བ་ཞིག་ལག་བསྟར་བྱས་རྗེས། གདོད་མའི་ཡུལ་མི་གནས་སའི་ས་ཁུལ་ཁག་གི་མཐུན་རྐྱེན་དང་ཁེ་ཕན་རྣམས། བཙན་བྱོལ་བོད་མིའི་གནས་ཡུལ་ཁག་ཏུ་ཁ་ཕྱོགས་བསྒྱུར་རྒྱུ་ཡིན་པ་དང་། དེ་ལ་བརྟེན་ནས་མངའ་སྡེའི་ནང་མི་རིགས་གཉིས་བར་ཆ་མ་སྙོམས་པ་བྱུང་ནས། མ་འོངས་པར་མི་རིགས་བར་གྱི་རྩོད་རྙོག་ཆེན་པོ་ཆགས་རྒྱུ་ཡིན་སྐོར་གྱི་བསམ་ཚུལ་བརྗོད་ཡོད་འདུག ཚོགས་པ་དེས་སྲིད་བྱུས་དེ་ཕྱིར་བསྡུ་བྱེད་པའི་དགོས་འདུན་བཏོན་ནས། ཁོ་ཚོས་ལས་འགུལ་སྤེལ་རྒྱུའི་ཉེན་བརྡ་ཡང་བཏང་ཡོད་འདུག
དེའི་རྗེས་སུ་ ཟླ་༡༠ པའི་ཚེས་༡༠ ཉིན་རྒྱ་གར་བྱང་ཤར་ཨ་རུ་ན་ཅལ་མངའ་སྡེའི་རྒྱལ་ས་ཨི་ཌ་ན་གྷར་དུ། ཨ་རུ་ན་ཅལ་རྒྱལ་ཡོངས་སློབ་ཕྲུག་ཆིག་སྒྲིལ་ལས་འགུལ་ཚོགས་པའི་གོ་སྒྲིག་འོག མངའ་སྡེའི་ནང་བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ལག་བསྟར་བྱ་རྒྱུ་ཐག་གཅོད་བྱུང་བ་དེ། ཕྱིར་བསྡུ་བྱེད་དགོས་པའི་ངོ་རྒོལ་གོམ་བགྲོད་ལས་འགུལ་སྤེལ་ཡོད་འདུག ལས་འགུལ་དེར་མཉམ་ཞུགས་བྱེད་མཁན་སློབ་ཕྲུག་བརྒྱ་ཕྲག་མང་པོ་ཡོད་འདུག་པ་དང་། ལས་འགུལ་གྱི་མིང་ལ་བཙན་བྱོལ་བོད་མིར་ངོ་རྒོལ་གྱི་ལས་འགུལ་ཞེས་བཏགས་ཡོད་འདུག ཚོགས་པ་དེའི་ཚོགས་གཙོ་ཏག་རུ་ཏ་མཱི་ཡིས་གསར་འགོད་པ་ཚོར། བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་ཀྱི་སྲིད་བྱུས་ལག་བསྟར་བྱ་རྒྱུའི་ཐག་གཅོད་དེ་ཕྱིར་བསྡུ་བྱེད་དགོས་པ་དང་། དེ་ལྟར་མ་བྱས་ཚེ་ལས་འགུལ་དེ་ལས་ཆེ་བ་སྤེལ་རྒྱུ་ཡིན་པའི་ཉེན་བརྡ་བཏང་ནས། མངའ་སྡེའི་རྒྱལ་ས་ཨི་ཌ་ན་གྷར་ཁུལ་གྱི་ཁང་པ་མང་པོ་ཞིག་ནང་། བོད་མི་མང་པོ་ཞིག་ཁང་པ་གཡར་ནས་བསྡད་དེ་ཚོང་རྒྱག་གི་ཡོད་པས། ཁང་བདག་ཚོར་བོད་མི་དེ་ཚོ་ཕྱིར་འབུད་བྱེད་དགོས་པའི་བརྡ་ལན་སྤྲད་ཟིན་སྐོར་བརྗོད་འདུག དེ་བཞིན་ཁོང་གིས་བོད་མི་རྣམས་སྐྱབས་བཅོལ་གྱི་གཞིས་ཆགས་ལ་སྡོད་དགོས་པ་ལས། རྒྱལ་སར་ཡོང་མི་ཆོག་སྐོར་བརྗོད་འདུག ཨཱི་ཌ་ན་གྷར་གསར་འགྱུར་ཞེས་པའི་ཐོག་གོམ་བགྲོད་ལས་འགུལ་སྐབས་ཀྱི་བརྙན་ཐུང་ཞིག་སྤེལ་འདུག་པ་དང་། དེའི་ནང་བོད་མི་ཚོ་ཕྱིར་ལོག་རྒྱུགས་ཞེས་པའི་འབོད་ཚིག་བསྒྲགས་ཀྱི་འདུག
མངའ་སྡེ་གཞུང་གིས་སྲིད་བྱུས་དེས་ཡུལ་མི་རྣམས་ཀྱི་ཁེ་ཕན་ལ་གྱོང་གུད་འགྲོ་ཡི་མེད་པས་གསལ་བཤད་ཐེངས་ཁ་ཤས་བྱས་ཀྱང་། ཚོགས་པ་དེ་དག་གིས་མུ་མཐུད་ནས་ངོ་རྒོལ་བྱེད་བཞིན་ཡོད་པ་རེད། ངོ་རྒོལ་ལས་འགུལ་གོ་སྒྲིག་བྱེད་མཁན་ཨ་རུ་ན་ཅལ་རྒྱལ་ཡོོངས་སློབ་ཕྲུག་ཆིག་སྒྲིལ་ལས་འགུལ་ཚོགས་པས། ཟླ་༡༠ པའི་ཚེས་༦ ཉིན་ངོས་འཛིན་བྱུང་བའི་བོད་མི་༦ དང་དེ་དག་གི་ཚོང་ཁང་ཁ་བྱང་། དེ་བཞིན་བོད་མིས་བདག་བཟུང་བྱེད་བཞིན་པར་དོགས་པ་ཡོད་པའི་ཚོང་ཁང་༩ ཡི་ཁ་བྱང་སོགས་ངོ་དེབ་ཏུ་སྤེལ་འདུག །
གསར་འགོད་པ་སྐལ་བཟང་དོན་གྲུབ།


text:
མི་དམངས་དྲ་བའི་འཕྲིན། ཉེ་ཆར། ཀྲུང་དབྱང་ནོར་སྲིད་ཀྱིས2018ལོའི་གྲོང་ཁྱེར་དང་གྲོང་གསེབ་ཀྱི་སྨན་བཅོས་རོགས་སྐྱོབ་ཁ་གསབ་མ་དངུལ་སྒོར་དུང་ཕྱུར126.2སྤྲད་ཁར། སྔོན་ཚུད་ནས་སྤྲད་ཟིན་པའི་སྒོར་དུང་ཕྱུར107.9དང་ཤིན་ཅང་པིང་ཐོན་སྡེ་ཚན་གྱི་སྔོན་རྩིས་ནང་བཀོད་སྒྲིག་བྱས་པའི་སྒོར་དུང་ཕྱུར0.9བསྡོམས་ན2018ལོའི་ཀྲུང་དབྱང་ནོར་སྲིད་ཀྱི་གྲོང་ཁྱེར་དང་གྲོང་གསེབ་ཀྱི་སྨན་བཅོས་རོགས་སྐྱོབ་ཁ་གསབ་མ་དངུལ་སྒོར་དུང་ཕྱུར235ཚང་མ་སྤྲད་ཟིན་པ་རེད།
མ་དངུལ་དེ་དག་ས་གནས་ཁག་གིས་གྲོང་ཁྱེར་དང་གྲོང་གསེབ་ཀྱི་དཀའ་ངལ་ཡོད་པའི་གྲོང་མི་དག་གྲོང་ཁྱེར་དང་གྲོང་རྡལ་གྱི་གྲོང་མིའི་གཞི་རྩའི་སྨན་བཅོས་འགན་བཅོལ་དང་གྲོང་གསེབ་ཀྱི་མཉམ་ལས་སྨན་བཅོས་བྱེད་ལམ་གསར་པའི་ནང་ཞུགས་པར་རོགས་རམ་ཡག་པོ་བྱ་རྒྱུར་སྤྱི་འདོམས་ངང་སྤྱད་དེ། གྲོང་ཁྱེར་དང་གྲོང་གསེབ་ཀྱི་དཀའ་ངལ་ཡོད་པའི་གྲོང་མིར་གཏན་འབེབས་དང་མཐུན་པའི་སྨན་རིན་ཐད་རོགས་སྐྱོར་བྱ་རྒྱུ་དང་དེ་བཞིན་ནད་གཞི་ལྕི་རིགས་དང་ཚབས་ཆེ་བའི་ནད་གཞི་སྨན་བཅོས་རོགས་སྐྱོབ་སོགས་ལས་དོན་ཕྱོགས་ཡོངས་ནས་སྤེལ་རྒྱུ་རེད། ནོར་སྲིད་པུའུ་དང་། དམངས་སྲིད་པུའུ། སྨན་བཅོས་འགན་བཅོལ་ཅུས་སོགས་ཀྱིས་ས་གནས་ཁག་གི་རིམ་ཁག་ནོར་སྲིད་དང་། དམངས་སྲིད། སྨན་བཅོས་འགན་བཅོལ་བཅས་སྡེ་ཚན་ལ་གྲོང་ཁྱེར་དང་གྲོང་གསེབ་ཀྱི་སྨན་བཅོས་རོགས་སྐྱོབ་མ་དངུལ་གྱི་དགོས་མཁོ་ཚན་རིག་དང་མཐུན་པའི་སྒོ་ནས་རྩིས་རྒྱག་པ་དང་། གོང་རིམ་གྱི་ནོར་སྲིད་ཁ་གསབ་མ་དངུལ་བཀོད་སྒྲིག་བྱེད་ཚུལ་དང་ཟུང་འབྲེལ་བྱས་ཏེ་རིམ་པ་འདི་གའི་ནོར་སྲིད་ཀྱི་གྲོང་ཁྱེར་དང་གྲོང་གསེབ་ཀྱི་སྨན་བཅོས་རོགས་སྐྱོབ་མ་དངུལ་ལུགས་མཐུན་ངང་བཀོད་སྒྲིག་བྱེད་དགོས། དེ་དང་ཆབས་ཅིག འབྲེལ་ཡོད་གཏན་འབེབས་ལ་ནན་པོར་གཞིགས་ཏེ། ཁ་གསབ་རོགས་དངུལ་དང་རོགས་སྐྱོབ་ཐེབས་རྩའི་དོ་དམ་ལ་ཤུགས་སྣོན་ཏན་ཏིག་བརྒྱབ་སྟེ་མ་དངུལ་བཀོལ་སྤྱོད་ཀྱི་ནུས་པ་ཆེ་རུ་བཏང་ནས་ཆེད་དངུལ་ཆེད་སྤྱོད་ཐུབ་པའི་འགན་ལེན་བྱེད་དགོས་ཞེས་བླང་བྱ་བཏོན་པ་རེད། །
རྩོམ་སྒྲིག་པ། མཁའ་མཚོ་སྐྱིད།


text:
ཟླ་མཆོད་དུས་ཆེན་ནི་ནང་མི་ལྷན་འཛོམས་ཀྱི་དུས་བཟང་ཞིག་ཡིན་ཞིང་། ནམ་ལངས་མ་ཐག་འབྲི་ཆུའི་ཆུ་འགོའི་སྣོད་བཅུད་ཁོར་ཡུག་སྲུང་སྐྱོང་ས་ཚིགས་ཀྱི་དང་བླངས་པ་ཁྲེན་ཝུན་ཤིན་མལ་ལས་ལངས་ཏེ་ཀོང་ཀྲོའུ་རུ་ཡོད་པའི་རང་གི་ཕ་མ་དང་བརྙན་ལམ་ཐོག་ནས་གླེང་མོལ་བྱས་པ་དང་། དེ་རྗེས“གད་སྙིགས་བརྟག་དཔྱད”བྱེད་འགོ་ཚུགས།
འབྲི་ཆུའི་ཆུ་འགོའི་སྣོད་བཅུད་ཁོར་ཡུག་སྲུང་སྐྱོང་ས་ཚིགས་ས་བབ་མཐོ་ཚད་སྨི་4540ཟིན་པའི་མཚོ་སྔོན་ཞིང་ཆེན་གོར་མོ་གྲོང་ཁྱེར་གདང་ལ་གྲོང་རྡལ་ཐོག་ཐོན་གཙང་པོའི་ངོགས་སུ་གནས་ཤིང་། “གད་སྙིགས་བརྟག་དཔྱད”བྱེད་པའི་དམིགས་ཡུལ་ནི་ས་མཐོའི་འབྲོག་ཁུལ་གྱི་གད་སྙིགས་བསྡུ་འདྲེན་དང་གནོད་མེད་ཐག་གཅོད་ལ་སྐུལ་འདེད་བཏང་སྟེ། གད་སྙིགས་ཀྱིས་རྩྭ་ཐང་དང་གཙང་པོ་དང་ཆུ་བོའི་ཆུ་འགོར་སྦགས་བཙོག་ཐེབས་ཉུང་དུ་གཏོང་རྒྱུ་དེ་རེད། 2016ལོར། “འབྲི་ཆུ་ཨང་དང་པོའི”བརྗོད་དོན་གཙོ་བོའི་སྦྲག་ཁང་དེ་སྲུང་སྐྱོང་ས་ཚིགས་ཀྱི་ཉེ་འགྲམ་དུ་བཙུགས་པ་དང་ཕན་ཚུན་གཅིག་ལ་གཅིག་རྟེན་དུ་གནས།
ཟླ་མཆོད་དུས་ཆེན་གྱི་ཉིན་དེར། དང་བླངས་པ་ཚོས་རྒྱུན་གཏན་བཞིན་སྲུང་སྐྱོང་ས་ཚིགས་དང་སྦྲག་ཁང་ལ་གད་བདར་གཙང་མ་བརྒྱབ་པ་དང་དེ་རྗེས“གད་སྙིགས་བརྟག་དཔྱད”བྱེད་འགོ་ཚུགས་ནས་འབྲོག་ཁུལ་གྱི་གད་སྙིགས་རིགས་དབྱེ་ཚུར་བསྡུ་བྱས་ནས་ཐུམ་བརྒྱབ་པ་དང་། ཉེ་འཁོར་གྱི་ཁོར་ཡུག་དང་། དྲོད་ཚད། ཆུ་ཁ་སོགས་ཀྱི་འགྱུར་ལྡོག་ཟིན་ཐོ་བཀོད་པ་དང་སྦྲགས། རང་གིས་བླངས་པའི་འདྲ་པར་དང་བྲིས་པའི་ཉིན་ཐོ་དྲ་རྒྱའི་ཐོག་བསྐུར།
“སྲུང་སྐྱོང་ས་ཚིགས་ཀྱི་ཚད་ཡོད་ཀྱི་ཐོན་ཁུངས་ཀྱིས་གད་སྙིགས་ཐག་གཅོད་བྱེད་ནུས་ལ་ཚོད་འཛིན་ཐེབས་ཡོད། དེས་ན། ང་ཚོས ‘གད་སྙིགས་དང་བཟའ་བཅའ་བརྗེ་བའི’བྱེད་སྒོ་སྒྲིག་འཛུགས་བྱས་ནས་འབྲོག་པས་གྲངས་འབོར་ངེས་ཅན་གྱི་གད་སྙིགས་བསྐྱལ་ཚེ། རིན་གོང་ངེས་ཅན་གྱི་འཚོ་བའི་མཁོ་ཆས་བརྗེ་པོ་བརྒྱབ་ཆོག་གི་ཡོད”ཅེས་སྲུང་སྐྱོང་ས་ཚིགས་ཀྱི་དོ་དམ་པ་ཀྲའོ་མེའོ་ཡིས་ངོ་སྤྲོད་བྱས་པ་དང་། ཁོང་གིས“ང་ཚོས་སྔོན་ཚུད་ནས་ལྗང་མདོག་འགྱིག་ཤོག་ནང་གད་སྙིགས་སྣ་ཚོགས་བླུགས་ནས་བཞག་ཡོད། ཟླ་མཆོད་དུས་ཆེན་རིང་། འགྲོ་འོང་བྱེད་མཁན་རླངས་འཁོར་གྱི་ཁ་ལོ་བས་གད་སྙིགས་དེ་དག་ཉེ་འགྲམ་གྱི་གྲོང་ཁྱེར་དུ་དབོར་རོགས་བྱ་རྒྱུའི་རེ་བ་བྱེད་ཀྱི་ཡོད”ཅེས་བཤད།
ཉིན་དགུང་དུས་སུ། ཐོག་ཐོན་གཙང་པོའི་ངོགས་སུ་སྔར་རྒྱུན་བཞིན་གྲང་ངར་ཆེ་ལ་ཁ་ཁུ་སིམ་མེར་ཡོད་པ་དང་། དང་བླངས་པ་ཚོ་མཉམ་དུ“འབྲི་ཆུ་ཨང་དང་པོའི”བརྗོད་དོན་གཙོ་བོའི་སྦྲག་ཁང་གི་ཤེལ་སྒོའི་སྒེའུ་ཁུང་མདུན་དུ་བསྡད་ཅིང་། སྒྲོག་ཙེའི་ཐོག་གྲོང་རྡལ་ཚོང་ཁང་ནས་ཉོས་པའི་ཟླ་མཆོད་བག་ལེབ་བཞག་ཡོད་པ་དང་། དང་བླངས་པ་ཚོས་མཉམ་དུ་ལྟོ་ཆས་ཟ་ཞོར་དུ་འཚོ་བའི་དོན་སྙིང་ལྡན་པའི་བྱ་བའི་སྐོར་གླེང་བ་དང་། ཟླ་མཆོད་བག་ལེབ་དེ་ཙམ་མང་པོ་མེད་པས་ཚང་མས་བགོ་བཤའ་བརྒྱབ་ནས་ཟས།
“ང་ཚོས་རང་ཉིད་ཀྱི་དད་སེམས་ཆེད་བྱ་བ་ཕྲན་ཙམ་སྒྲུབ་སྙམ་གྱི་འདུག་པས་རང་གི་གདམ་ག་རྒྱུན་འཁྱོངས་བྱས་ནས་འདོར་གྱི་མིན”ཞེས་ལིན་ཡན་ལིང་གིས་བརྗོད་པ་དང་། ཁོ་མོས་ཟླ་མཆོད་དུས་ཆེན་འདི“འཁྲུག་ཆ་དེ་ཙམ་དོད་པོ་མེད”མོད། འོན་ཀྱང་བློ་སེམས་མཐུན་པའི་གྲོགས་པོ་མང་པོ་དང་མཉམ་དུ་དུས་ཆེན་གཏོང་རྒྱུ་བྱུང་བས་སེམས་ནང་དྲོ་སྐྱིད་དང་བདེ་སྐྱིད་ཆེན་པོ་ཚོར་བྱུང་ཞེས་བརྗོད།
“དེ་སྔ་གདང་ལ་གྲོང་རྡལ་གྱི་ཐོག་ཐོན་གཙང་པོའི་ཉེ་འགྲམ་དང་། མཚོ་བོད་གཞུང་ལམ་གྱི་ལམ་རྒྱུད་དུ་གང་སར་གད་སྙིགས་ཀྱིས་ཁེངས་ཡོད། ལོ་དེ་དག་ནང་སྲུང་སྐྱོང་ས་ཚིགས་ཀྱིས་འབད་བརྩོན་བྱས་པ་བརྒྱུད། ད་ཆ་གད་སྙིགས་ཕོན་ཆེན་པོ་མཐོང་རྒྱུ་མེད”ཅེས་ཀྲའོ་མེའོ་ཡིས་བརྗོད། (ཤིན་ཧྭ་གསར་འགྱུར་ཁང་ནས་འབྱོར་བའི་གློག་འཕྲིན)


text:
གངས་ཅན་བོད་ཟས་སྐོར།
སྔ་དེང་བོད་ཀྱི་ཐོན་ཁུངས་ཚལ་རིགས་དང་བོད་ཟས་སྦྱོར་སྡེབ་ཐད་ཁ་གསལ་ཡིག་ཆ་དང་། དཔེ་དེབ། འགྲེལ་བཤད། པར་རིས་སོགས་གང་ཡང་མེད་རྐྱེན་དེང་དུས་བོད་རིགས་གཞོན་ནུ་མི་ཉུང་བ་ཞིག་དང་མི་རིགས་གཞན་གྱི་བློ་མཐུན་མང་པོ་ཞིག་གིས་བོད་ཟས་ཞེས་པ་དེར་ལོ་རྒྱུས་རང་བཞིན་མི་ལྡན་པ་དང་། བོད་ཀྱི་རྒྱུན་སྲོལ་ཟས་རིགས་ལ་ཚག་ཤ་དང་། ལུག་ཤ མར། རྒྱུ་མ། གློ་བ། གྲོད་པ། རྩམ་པ། དེ་མིན་ཞོག་ཁོག་དང་ལ་ཕུག་སོགས་ཕྲན་བུ་ལས་མེད་པའི་ངོས་འཛིན་བྱེད་མུས་རེད། དེར་བརྟེན་མ་བྱན་རྒན་གྲས་དང་། ལས་རོགས་གཞོན་ནུ་མ་བྱན། དེ་བཞིན་སྤྱི་ཚོགས་ཐོག་གི་མཁྱེན་ལྡན་པ་ཁག་གཅིག་བཅས་ཀྱིས་བོད་ཟས་སྦྱོར་སྡེབ་བྱེད་སྟངས་ཐད་ཀྱི་ངོ་སྤྲོད་དང་འགྲེལ་བཤད་ཡོད་པའི་དཔེ་དེབ་ཅིག་བརྩམས་དགོས་ངེས་ཡིན་ལུགས་སྐུལ་མ་གནང་བ་ལྟར་བོད་ཀྱི་རྒྱུན་སྲོལ་ཚལ་རིགས་བཟོ་སྟངས་ངོ་སྤྲོད་མདོར་བསྡུས་ཞུ་རྒྱུ་ཡིན།
དང་པོ། རྒྱུན་སྲོལ་བོད་ཟས་ལ་ལོ་རྒྱུན་ཡུན་རིང་ལྡན་པའི་སྐོར།
བོད་ཟས་ནི་ལོ་རྒྱུས་ཡུན་རིང་ལྡན་ལ་བོད་མི་རིགས་རང་ཉིད་ཀྱི་ཁྱད་ཆོས་མཚོན་པའི་ཟས་རིགས་ཤིག་ཡིན་ཞིང་། དེའང་བོད་ཀྱི་ས་བབ་དང་། གནམ་གཤིས་འཕྲོད་སྦྱོར་སོགས་གང་ཅིའི་ཐད་ནས་མིའི་ལུས་ཁམས་ལ་ཕན་ཞིང་ཐུན་མོང་མ་ཡིན་པའི་ཚལ་རིགས་རོ་བཅུད་ལྡན་ལ་སྣ་མང་ཕུན་སུམ་ཚོགས་པ་ཞིག་ཡོད། དེ་བཞིན་སྒྲིག་གཤོམ་བྱེད་སྲོལ་ཐད་ལའང་རྒྱ་ཟས་དང་ནུབ་ཕྱོགས་ཡུལ་གྲུ་གཞན་གྱི་ཟས་རིགས་དང་འདྲ་བའི་མི་རིགས་རང་ཉིད་ཀྱི་ཁྱད་ཆོས་དང་མཐུན་པར་སྒྲིག་སྲོལ་སྣ་ཚོགས་ཡོད་པ་དང་། ཟས་རིགས་ཀྱི་རྒྱུ་ཆ་ཕལ་ཆེ་བ་བོད་ཀྱི་ས་གནས་ཁག་ནས་ཐོན་པ་མ་ཟད། དེར་རྫས་འགྱུར་གྱི་རིགས་ཧ་ཅང་ཉུང་བས་མིའི་ལུས་ཁམས་ལ་འཕྲོད་པ་དང་འཇུ་སྟབས་བདེ་པོ་ཡོད། བོད་རིགས་ཀྱི་རྒྱུན་གཏན་འཚོ་བའི་ནང་རྩམ་པ་དང་། གྲོ་ཞིབ། མར། ཚག་ཤ ལུག་ཤ བོད་ཕག ཇ་ཆང་། འོ་ཞོ། ཕྱུར་བ། དེ་མིན་གྱི་ཚལ་རིགས་སྣ་ཚོགས་བཅས་ཕུན་སུམ་ཚོགས་ལ་སྣ་ཁ་འཛོམས་ཤིང་། དེའང་ལོ་གཅིག་དུས་བཞི་བོ་སོར་ཟས་རིགས་ཀྱི་རོ་བཅུད་དང་། ཁ་དོག སྦྱོར་སྡེབ་བྱེད་སྟངས་ཐད་དབྱེ་བ་མི་འདྲ་བ་ཡོད་པ་དཔེར་ན། དགུན་དུས་དང་དཔྱིད་དུས་ཟ་བའི་ཕྱུར་རུལ་ལ་ཆ་མཚོན་ན་ཕྱུར་བ་རུལ་སྐམ་བཏང་བ་དང་། སུར་པན། གྲོ་ཞིབ་བམ་རྩམ་པ། ཤ་ཚིལ་འདྲེས་མ་སོགས་མཉམ་དུ་བསྐོལ་བ་ཞིག་རེད། དེའི་ཕན་ནུས་ནི་དཔྱིད་ཆུ་ངན་པ་དང་། དགུན་དུས་གནམ་གཤིས་གྲང་ངར་ཆེ་བའི་དུས་སུ་མིའི་ལུས་ཁམས་ལ་ཕན་པ་ཆེ་བ་མ་ཟད། དྲོད་ཁུག་པ་དང་། སྤགས་འདེད་ཐུབ་པ་བཅས་ཀྱི་ཕན་ནུས་ལྡན། གཞན་ཡང་སྔར་སྲོལ་བོད་ཟས་ལ་བཟང་པོའི་བྱེད་ཕྱོགས་མང་པོ་ཡོད་པ་དཔེར་ན། སྟོན་མོ་གཤོམ་སྐབས་ཡུལ་ཕྱོགས་སོ་སོའི་ཁྱད་ཆོས་འདྲ་མིན་སྣ་ཚོགས་ཡོད་པའི་ཐོག ལག་སྤྲོད་དང་། གདན་ཐོབ། དཀར་སྤྲོ། མར་སྤྲོ། ཤིང་འབྲས་སོགས་མི་རེ་ངོ་རེར་འབུལ་བའི་སྲོལ་རྒྱུན་ཤིན་ཏུ་དར་ཁྱབ་ཆེ། དེང་དུས་ཀྱི་བྱེད་སྟངས་བཞིན་ཡ་རབས་དང་། བབ་མཐུན་གྱི་སྒོ་ནས་ཟས་སྤྱོད་པ་དཔེར་ན། ཉིན་གང་སྟོན་མོ་གཤོམ་སྐབས་སྔ་དྲོ་དང་། ཉིན་དགུང་། དགུང་དྲོ་བཅས་ཁག་སོ་སོར་ཚན་རིག་དང་མཐུན་ལ་མིའི་ལུས་ཁམས་ལ་འཇུ་སྟབས་བདེ་བ་དང་འཕྲོད་སྦྱོར་ལེགས་པའི་ཚལ་རིགས་སྦྱོར་སྡེབ་ཀྱི་དབྱེ་བ་ཡོད་ལ། སྟོན་མོའི་སྐབས་སྒྲོག་ཙེ་སྒྲིག་སྲོལ་ཡང་མི་འདྲ་བ་ཡོད། ཡང་སྒོས་བོད་མི་རིགས་ཀྱི་རྒྱུན་སྲོལ་ཟས་རིགས་རྩམ་པ་དང་། མར། ཤ་རྗེན་པ། ཤ་སྐམ་པོ། ཤ་བཙོས་མ་བཅས་རྒྱུན་དུ་བཟས་ཀྱང་ལུས་ལ་འཕྲོད་ཅིང་ཕོ་བས་འཇུ་བདེ་བའི་རྒྱུ་མཚན་ནི། བོད་འདི་འཛམ་གླིང་གི་ཡང་རྩེར་གནས་ཤིང་ས་བབ་མཐོ་ལ་མཁའ་རླུང་གཙང་བ་དང་། རི་ཀླུང་ཀུན་ཏུ་སྨན་རྩྭ་སོགས་རི་སྐྱེས་ཀྱི་རྩྭ་ལྡུམ་དང་ཀླུང་སྐྱེས་ཀྱི་ཚལ་རིགས་སྣ་ཚོགས་ཡོད་པའི་ལྟ་ན་སྡུག་པའི་ཡུལ་ཞིག་ཡིན་པ་དང་། མི་རྣམས་བློ་སྟོབས་ཆེ་ཞིང་གཡོ་ཁྲམ་ལ་མི་དགའ་བ། རིག་པ་གསལ་ལ་བྱམས་དང་སྙིང་རྗེ་ལྡན་པ་བཅས་ཀྱི་གཤིས་རྒྱུད་བཟང་བོ་ལྡན་པའི་མི་རིགས་ཤིག་ཡིན། དེའང་སྔར་སྲིད་པ་ཆགས་པའི་ཐོག་མར་བདུད་རྩི་ས་ཡི་བཅུད་ཅེས་ཁ་དོག་དཀར་པོ་རོ་སྦྲང་རྩི་དང་འདྲ་བ་ཞིག་ཡོད་པ་དང་། དེའི་རྗེས་སའི་ཞག་ཅེས་ཁ་དོག་དམར་སེར་རོ་སྦྲང་རྩི་དང་འདྲ་བ་མྱུ་གུའི་ཚལ་མ་རྨོས་ལོ་ཏོག་བྱུང་། དེ་ནས་རིམ་བཞིན་འབྲུ་རིགས་སྣ་ལྔ་སྟེ་ནས་དང་། གྲོ སྲན་མ། ཁྲེ། པད་ཁ་ལ་སོགས་པ་འདེབས་པ་དང་། དེ་བཞིན་ཤ་མར་དང་། རི་སྐྱེས། ཀླུང་སྐྱེས། ཡུལ་འདེབས་སོགས་ཀྱི་ཟས་རིགས་སྣ་མང་བྱུང་། ཟས་རིགས་ཉར་ཚགས་བྱེད་སྟངས་ཐད་ལའང་ནམ་དུས་སོ་སོར་དབྱེ་བ་ཡོད་པ་དཔེར་ན། དབྱར་ཁ་དང་སྟོན་ཁའི་དུས་སུ་ལོ་གཅིག་གི་འབྲུ་རིགས་གསོག་འཇོག་དང་། རི་སྐྱེས་ཀྱི་སེར་ཤ་དང་། དཀར་ཤ སྒོག་སྐྱ། ཟྭ་པོ་ལ་སོགས་པ་དང་། ཀླུང་སྐྱེས་ཀྱི་སྔོ་ཚལ་དང་། ཞོག་ལབ། གོ་སྙོད། འཛིམ་བུ། འུ་སུ་ལ་སོགས་པ། སྤང་སྐྱེས་ཀྱི་དབྱར་རྩྭ་དགུན་འབུ་དང་གྲོ་མ་ལ་སོགས་པ། ཤིང་སྐྱེས་ཀྱི་མོག་རོ་དང་། བེར་ཤ ཤིང་ཤ་ལ་སོགས་པའི་ཚལ་རིགས་སྣ་ཚོགས་བསྐམས་ནས་དགུན་ཟས་གྲ་སྒྲིག་བྱེད་པ་དང་། དགུན་དུས་སུ་ཚག་ཤ་དང་། ལུག་ཤ ཕག་ཤ དེ་མིན་ཤ་རིགས་སོགས་འཁྱགས་སྐམ་བཏང་ནས་དཔྱིད་ཟས་གྲ་སྒྲིག་བྱེད་ཀྱི་ཡོད། དཔྱིད་དུས་ཉ་ཤ་དང་འབྲུག་སྐད་མ་བརྒྱབ་སྔོན་གྱི་སྔོ་ཚོད་སོགས་ལ་ཤིན་ཏུ་དགའ་པོ་བྱེད་པ་ནི་མི་རིགས་རང་ཉིད་ཀྱི་ཁྱད་ཆོས་ཤིག་ཡིན། ནམ་དུས་སོ་སོའི་མིའི་ལུས་སྦྱོར་ལ་ཕན་པའི་ཚལ་རིགས་ཐད་དཔེར་ན། བོད་མིས་དཔྱིད་ཀའི་དུས་སུ་ཉ་ཟ་བའི་རྒྱུ་མཚན་ནི། དཔྱིད་ཀ་ཆུ་ངན་ཞིང་གནམ་གཤིས་ཚ་གྲང་མི་སྙོམས་པའི་ཐོག་གངས་ཆུ་ཐོག་མར་བཞུར་བའི་དུས་ཡིན་པས་མི་རྣམས་ཀྱི་གདོང་ལྤགས་དང་། ལག་པའི་པགས་པ་སོགས་གས་འགྲོ་བའི་སྐབས་ཆུ་ནང་གི་ཉ་ནི་ཤ་ཤེད་རྒྱས་ཤིང་ལུས་སྟོབས་འཕེལ་བཞིན་པར་བརྟེན་ཉ་ཤ་ནི་མི་རྣམས་ཀྱི་ལུས་ལ་འཕྲོད་སྦྱོར་ལེགས་པ་སྨན་ལྟ་བུ་ཞིག་ཡིན། དེའང་དམངས་ཁྲོད་ཀྱི་ངག་རྒྱུན་ལས། དཔྱིད་ཉ་རྒྱལ་པོར་མི་ཐོབ། སྟོན་ཉ་ཁྱིས་ཀྱང་མི་ཟ་ཞེས་པ་ལྟར་རོ།། དགུན་དུས་གནམ་གཤིས་གྲང་ངར་ཆེ་བའི་སྐབས་ཤ་སོས་པ་འཁྱགས་སྐམ་གཏོང་བ་ནི་གཅིག་ནས་ནད་འབུ་ཕྲ་མོ་མེད་པ་བཟོ་ཐུབ་པ་དང་། གཉིས་ནས་དཔྱིད་དུས་ནོར་ལུག་ཤ་ཤེད་ཞན་པས་བཤའ་མི་རུང་བ་ཡིན། གཞན་ཡང་འཛམ་གླིང་ཡུལ་གྲུ་ཀུན་དང་མི་འདྲ་བར་བོད་ཀྱི་ཟ་འབྲུ་གཙོ་བོ་རྩམ་པར་ཆ་མཚོན་ན་རོ་བཅུད་ལྡན་ལ་སྤྱོད་སྟབས་བདེ་བ་དང་། ལྷག་ཏུ་འགྲུལ་བཞུད་ཀྱི་སྐབས་འབྲས་དང་གྲོ་ཞིབ་དང་མི་འདྲ་བར་འཁྱེར་བདེ་ལ་འཕྲོ་བརླག་ཏུ་མི་འགྲོ་བའི་ཁྱད་ཆོས་ལྡན་པ་ཞིག་ཡིན།
གཉིས་པ། བོད་ཟས་ཀྱི་འཚོ་བཅུད་སྐོར།
བོད་ལུགས་གསོ་བ་རིག་པའི་གཞུས་ལས། འུ་སུས་ཕོ་བའི་བད་ཀན་ཚ་བ་སེལ་བ་ལ། གོ་སྙོད་རླུང་ཚད་དུག་དང་མིག་ནད་སེལ། པྲི་ཡང་ཀུ་ཡིས་ཕོ་མཆིན་ཚ་བའི་ནད་སེལ་ཞིང་། སུག་སྨེལ་མཁལ་ནད་གྲང་བ་མ་ལུས་སེལ། སྒ་སྐྱས་བད་རླུང་སེལ་ཞིང་ཁྲག་ཆག་འཇུ། བཙོང་སྒོག་གཉིད་འཕེལ་ཟད་ལེན་བད་རླུང་འཕེལ། ན་ལེ་ཤམ(ཕོ་རིལ)གྱིས་བད་ཀན་གྲང་བ་སེལ། ཨ་བྷི་ཥ(གཡའ་སྐྱ་རི)ཡིས་མགོ་ཆག་དུག་ནད་སེལ། རུས་པ་གསོ་བར་ཨ་བྷི་ཥ་དེ་མཆོག བད་ཀན་སྨུག་པོ་ཅིག་དང་ཅི་ཡིན་དཔྱད། གཡེར་མས་རྩ་འབྱེད་སྲིན་གསོད་ཁ་ནད་དང་། ཟ་ཕྲུག་ལ་ཕན་ཚ་ནད་སྦྱོངས་པར་བྱེད། སེར་ཤས་སྲིན་རྣམས་དབྱུང་བར་བྱེད། གྲོ་མ་ནུས་སིལ་མངར་ཡང་ཚ་འཕྲུ་གཅོད། ཡུང་བས(ལྒ་སེར)དུག་སེལ་རུས་གཅོད་གཉན་ནད་སེལ། བ་ཤ་ཀ་ཡིས་མཁྲིས་ཚད་སེལ་བ་ལ། འབྲི་གཡག་ཤ་དྲོ་རླུང་སེལ་ཚད་པར་གནོད། ལུག་ཤ་དྲོ་ཡང་བད་ཀན་སེལ་བ་ཡིན། ར་ཤ་ཕག་ཤ་བསིལ་ལྕི་ཚད་འབྲས་འཇོམས། བྱ་མོའི་སྒོ་ངས་ཁུ་བ་འཕེལ་བ་དང་། སྒོང་སྤྲིས་དཀར་པོས་མིག་ལ་ཕན་པ་ཡིན། འོ་མ་དྲོ་དང་ཞུ་རྗེས་མངར་བཞིན་སྣུམ། མདངས་སྐྱེས་ལུས་ཟུངས་ས་བོན་འཕེལ་བར་བྱེད། བད་ཀན་སྐྱེད་ལྕི་བསིལ་བས་རླུང་མཁྲིས་སེལ། ཉ་ཤས་རྣག་འཁྱིལ་བརྡོལ་དང་བད་མཁྲིས་སེལ། འབྲས་བཤིགས་རྨེན་སྐྲན་འདེད་དང་མོ་ནད་སེལ། བྱ་མོའི་ཤ་ཡིས་སྦྱར་དུག་མ་ལུས་སེལ། ཇ་ཤིང་རྒྱ་ནད་ཚད་པ་ཀུན་ལ་ཕན། གྲང་ནད་སེལ་བར་ལྒ་སྨུག་དགོས་པ་ཆེ། གཞན་ཡང་ཆམ་རིམས་གྲམ་འཁྲུག་སེལ་ཡང་རླུང་ལ་གནོད། གུར་གུམ(ཁ་ཆེ་ཤ་སྐམ)མཆིན་ནད་ཀུན་སེལ་རྩ་ཁ་བསྡོམ་ཞེས་གསུངས་པ་ལྟར། བོད་ཟས་ནི་རོ་བཅུད་ལྡན་ལ་མིའི་ལུས་ཁམས་ལ་ཕན་པ་ཤིན་ཏུ་ཆེ་བའི་ཟས་རིགས་ཤིག་ཡིན་ལ། བཟོ་སླ་བ་དང་། འཇུ་བདེ་བ། སྤྱན་ལམ་དུ་མཛེས་པ། ནད་བཅོས་པ་སོགས་ཀྱི་ཁྱད་ཆོས་ཀྱང་ལྡན། དེང་གི་ཆར་ནང་ས་དང་ཕྱི་རྒྱལ་ས་གནས་ཁག་ནས་ཚུའུ་དང་། ལྗང་ཡུའུ། ཤ་སྨན་ཝུད་ཅིང་ལ་སོགས་པའི་སྨན་སྣ་དང་། ཚལ་རིགས་སྣ་ཚོགས་དབོར་འདྲེན་བྱས་པ་དག་ལ་སྦྱོར་སྡེབ་ཚོད་ལྟ་བྱས་པ་བརྒྱུད་གྲུབ་འབྲས་མངོན་གསལ་དོད་པོ་ཐོབ་ནས་བོད་ཀྱི་སྔར་ཡོད་ཚལ་རིགས་སྦྱོར་སྡེབ་དང་རྣམ་གྲངས་ཁ་སྣོན་བྱུང་བ་མ་ཟད། རོ་བཅུད་དང་ཁ་དོག་སོགས་ཀྱང་ཕུན་སུམ་ཇེ་ཚོགས་སུ་འགྲོ་བཞིན་ཡོད། དེས་ན་བོད་ཟས་དེ་སྔར་བས་རྒྱ་ཁྱབ་དང་གོང་འཕེལ་གཏོང་རྒྱུར་ཆ་རྐྱེན་བཟང་བོ་ཞིག་བྱུང་དང་འབྱུང་བཞིན་པ་ནི་སྨོས་ཅི་དགོས།
གསུམ་པ། བོད་ཟས་ཀྱི་དགོས་པ་དང་ཁྱད་ཆོས་སྐོར།
བོད་ཟས་ལ་བྲོ་བ་མི་འདྲ་བ་བཅུ་དང་དགོས་པ་ལྔ་ཡོད་པ་དེ་དག་དོན་ཚན་ཆེ་བ་གསུམ་ལ་ཕྱེ་ནས་ཞུས་ན་འདི་ལྟར།
གཅིག བྲོ་བ་མི་འདྲ་བ་བཅུ་ནི་བཙོས་མ་དང་། བཀྲག་མ། སྐམ་པོ། བརྔོས་མ། བསྙལ་མ། རྗེན་པ། བསྐོལ་མ། ཁུ་བ་མཉམ་བསྲེས། རླངས་བཙོས། གྲང་མོ་བཅས་ཡིན།
གཉིས། བོད་ཟས་ཀྱི་དགོས་པ་ལྔ་ནི་ཚལ་གྱི་ཁ་དོག་དང་། ཚལ་གྱི་དྲི་མ། ཚལ་གྱི་བཅུད་དང་ཕན་ཡོན། ཚལ་གྱི་བྲོ་བ། ཚལ་གྱི་མཛེས་ཆ་བཅས་ཡིན།
གསུམ། བོད་ཟས་ཀྱི་ཁྱད་ཆོས་ནི་བཟོ་སྟབས་བདེ་ཞིང་ལུས་ཁམས་ལ་ཕན་པ་དང་། ས་བབ་དང་ནམ་དུས་སོ་སོ་དང་མཐུན་པ། དང་ག་བདེ་ལ་དྲི་ཞིམ་པ། ཚོས་པོ་ཡོད་ལ་བྲོ་བ་ལྡན་པ་བཅས་ཡིན།
གཞན་ཡང་བོད་རིགས་ཀྱི་རྒྱུན་གཏན་འཚོ་བའི་གོམས་སྲོལ་ལྟར་མེའི་ཚད་གཞི་དེ་ཆེ་འབྲིང་ཆུང་གསུམ་དུ་དབྱེ་བས་དང་པོ་མེ་ཆེ་བ་ནི་ཤིང་གཤག་པའི་མེ་ལྟ་བུ་དང་། གཉིས་པ་མེ་འབྲིང་བ་ནི་ལྕི་བའི་མེ་ལྟ་བུ། གསུམ་པ་མེ་ཆུང་བ་ནི་མེ་མདག་གམ་ར་ལུག་གི་རིལ་མའི་མེ་ལྟ་བུ་ཡིན་པ་བཅས་ཀློག་པ་པོའི་ཐུགས་བློར་འཇོག་གནང་ཡོད་པ་ཞུ།
འབྲེལ་ཡོད་ཐ་སྙད།:
རྩོམ་གོང་མ།:第一页
རྩོམ་ཅོག་མ།:བོད་ཀྱི་ཕྱག་འབུལ་ཞུ་ལུགས།


text:
བདག་གིས་མཐོང་བའི་དུང་དཀར་ཚང་།
གློག་ལྕེ།
ཉིན་འགའི་རྗེས་སུ་མཁས་མཆོག་དམ་པ་དུང་དཀར་ཚང་གི་དགོངས་པ་རྫོགས་ཏེ་བགྲང་བྱ་བཅོ་བརྒྱད་ལོན་པའི་༡༩༩༧/༧/༢༢/-༢༠༡༥/༧/༢༢/ཉིན་མོ་རེད། དེས་ན་བདག་གིས་གླེང་གིན་པ་དང་གླེང་འོས་པ་དེ་ཡང་ཁོང་ཚང་ཡིན་འདུག་གོ །
བདེན་པ་ཟེར་བ་ཡིན་ན་ཡང་ཆོག ཅི་ཞིག་ཡིན་ཡང་དེའི་ཚད་མ་ལྟ་བུ་ཡིན་པའི་སྐད་དང་ཡི་གེ་གང་རུང་ཞིག་བཤད་པ་དང་འབྲི་དུས་ཀྱང་གཡས་གཡོན་ལ་ཅུང་ཙམ་གསེག་པ་དང་གཞན་གྱི་སྐྱོན་མ་སྔོག་པ་ནི་ཉུང་མཐའ་ཙམ་དུ་ཟད་དོ། །ཐ་ན་མདོ་རྒྱུད་གང་རུང་དང་དེ་འབྲེལ་གྱི་འགྲེལ་བ་ཚོ་ཅི་རིགས་ནའང་། ཆོས་གང་རུང་ཞིག་གདུལ་བྱའི་དབང་དུ་བྱས་ཏེ་གཡས་གཡོན་མེད་པ་ནི་འཚོལ་དཀའ་བའི་གནས་སུ་ཡོད་པ་ཀུན་གྱིས་མཁྱེན་གསལ་ལྟར་རེད།
ཡིན་ཡང་། ངས་འདིར་ཡོངས་གྲགས་ཀྱི་མཁས་དབང་ཆེན་མོ་ཁོང་གླེང་འདོད་པའི་ལྟ་ཚུལ་དེ་ཡང་དམ་པ་གང་དེའི་རང་རིགས་ལ་ཕུལ་བའི་མཛའ་བརྩེ་དྲི་མ་མེད་པ་དེར་མོས་གུས་ཤིག་བྱེད་འདོད་པ་ལས། ༼དོན་གྲུབ་རྒྱལ་༽གྱི་སྒལ་ཚིགས་ཟེར་བ་ལྟ་བུའི་ངོ་གདོང་གཏུགས་ས་མེད་པའི་འཆལ་གཏམ་དེ་རིགས་བཤད་ཀྱང་མི་ཤེས་ལ་བཤད་རྒྱུའི་འདོད་པ་ཡང་གཞི་ནས་མེད་པ་དེ་ཡིན། དེ་དག་གླེང་བར་སྤྲོ་བ་ནི་དམར་པོའི་ལྟ་གྲུབ་སྟེ་ཕྱི་གླིང་བའི་ཕ་མ་རྒས་དུས་སྒོར་འདེད་པ་དང་དྲིན་གྱིས་སྐྱོང་མཁན་གྱི་དམ་པ་དམར་གསོད་གཏོང་བ་སོགས་ཀྱི་སྤྱོད་ངན་དེ་དག་ལ་གུས་བརྩི་ལྡན་པའི་དེང་གི་སློབ་མ་རེ་འགའ་དང་གྲྭ་ལོག་རེ་འགའི་ངག་ཙམ་ལས་ཆེར་མི་སྣང་། ༼དོན་གྲུབ་རྒྱལ་༽གྱིས་རྩོམ་རིགས་ཤིག་འབྲི་སྲོལ་གཏོད་པ་ཙམ་གྱིས་ལྷ་རུ་བཀུར་བ་དེ་ཡང་དེ་འདྲའི་སྟབས་བདེ་ཞིག་མིན་པར་འདོད། བྱས་རྗེས་དེ་ངས་ཀྱང་ཁས་ལེན་གྱིན་ཡོད་མོད། དེ་འདྲའི་གུས་བརྩི་རླབས་ཆེན་མེད། གཞན་དུ་དེ་སྔོན་གྱི་བོད་པའི་མགུར་གཞས་སོགས་གྲོལ་བ་ཡིན་མིན་གྱི་ལྟ་ཚུལ་ཡོད་ཀྱང་དེ་ནི་སྐབས་དོན་གྱི་རེ་ཞིག་འཇོག་རྒྱུ་ཡིན།
ཡང་ཁ་ཅིག་ན་རེ། ༼དགེ་འདུན་ཆོས་འཕེལ་༽ནི་རླབས་ཆེན་ཞིག་རེད་ཅེས་ཁ་འདོན་འདོན་འདོན་བྱེད་ཀྱིན་ཡོད་ལ། དེ་ནི་ངོ་མ་དོན་དང་མཐུན་པའི་གཏམ་ཞིག་ཏུ་བདག་གིས་ཀྱང་མཐོང་མྱོང་ལ་དེ་བཞིན་གུས་འདུད་ཀྱང་ཡོད་པ་ཡིན། རེད་དེ། ༼དགེ་འདུན་ཆོས་འཕེལ་༽ལ་རིགས་ཞེན་དང་ལ་རྒྱ་ཡོད་པ་བདེན་ཡང་ཁོང་མི་གླེན་རྟགས་ཚ་བོ་ཡོད་མཁན་དང་རང་གཤིས་གྱོང་བོ་ཅན་ཞིག་ཡིན་པ་ནི་སྔ་གཞུག་གི་ཁོང་གི་གསུང་རྩོམ་དང་ལོ་རྒྱུས་ལས་ཤེས་ཐུབ། ཁོང་གིས་སྐྱོན་ཆ་དེ་དག་ཁ་སྐོང་བྱེད་མ་ཐུབ་པར་བདག་ཀྱང་འགྱོད་གདུང་ཡོད་མཁན་ཞིག་ཡིན། དེང་སྐབས་འགའ་ཞིག་ནས་༼དགེ་འདུན་ཆོས་འཕེལ་༽སྐོར་གྱི་དཔྱད་རྩོམ་ལྟ་བུའི་བསྒྲགས་རྩོམ་འབྲི་མཁན་འགའ་རེ་འབྱུང་གིན་འདུག དེ་ཚོའི་ནང་གི་རེ་འགས་༼དགེ་འདུན་ཆོས་འཕེལ་༽གྱི་སྐྱོན་དང་མཚང་བརྗོད་པ་དེ་བྲིས་ནས་བསྟོད་ར་འཐེན་པ་དང་ཁོའི་བྱ་སྤྱོད་ངན་སྤྱི་ཚོགས་སུ་ཁྱབ་བརྡལ་གཏོང་བ་ནི་ཤི་བོའི་རྣ་མི་བདེ་བྱེད་ལོས་ཡིན་སྙམ།
ཁ་ཅིག་གཞན་དག་ན་རེ། ཨ་ལགས་དུང་དཀར་ཚང་ནི་རིགས་ཞེན་མེད་མཁན་ཞིག་རེད་ཅེས་བཤད་མཁན་ཡང་འབྱུང་མྱོང་། ང་ཆེས་མི་དགའ་ས་ནི་དེའི་རིགས་དེ་རེད། དེ་ལྟར་ཟེར་མཁན་དག་ལ་ཡང་”ཅི་ཞིག་ལ་དང་བྱ་བ་གང་གི་སྟེང་ནས་དེ་ལྟར་མཐོང་སོང་”ཞེས་སོགས་ཀྱི་དྲི་བ་བཏང་ན། དུང་དཀར་ཚང་རྒྱ་ནག་གི་ལས་བྱེད་པ་རེད་ཅེས་ཟེར་བ་ལྟ་བུ་དང་། ཡང་ན་ཁོང་གུང་ཁྲན་ཏང་ལ་བསྟོད་བསྔགས་བྱས་འདུག་ཟེར། ཁྱེད་ཅིག་གིས་སེམས་ལྷོད་ལྷོད་ཅིག་བྱས་ཏེ་ལྟོས་དང་། འདི་ཙམ་གྱིས་རིགས་ཞེན་མེད་པ་འགྲུབ་བམ། དེས་ན་ཁྱེད་ཅག་དང་ཁྱེད་ཅག་ལྟ་བུ་ཚོས་ལྷ་ལྟར་བཀུར་བའི་༼དོན་གྲུབ་རྒྱལ་༽དང་༼ཨ་ལགས་ཚེ་བརྟན་ཞབས་དྲུང་༽ད་དུང་ཐོན་མི་གཉིས་པར་གྲགས་པའི་༼ཨ་ཁུ་དམུ་དགེ་བསམ་གཏན་༽སོགས་མང་ཡང་འདི་ནི་མཁས་རྒན་དག་ལ་ཁག་དཀྲི་ས་ཅང་མེད། ཁོང་རྣམ་པས་ཀྱང་དགོས་དབང་ལ་དམིགས་པ་ཤེས་པར་བྱ་རྒྱུ་ལས་གཞན་ཅང་མེད་དོ། །
ད་ནི་བཤད་རྒྱུའི་དབུས་སུ་བབས་ན། ད་སྐབས་ཡོན་ཏན་པ་ཡིན་ཟེར་བའི་མཁས་རྒན་བཅུ་ཕྲག་འཛོམས་ནས་སྐད་གསུམ་ཤན་སྦྱར་དང་ཚིག་མཛོད་སོགས་དེ་ཙམ་རེ་བསྒྲིགས་ན་ཅི་འདྲའི་དཀའ་ཉོག་ཡོད་པ་ལོས་ཤེས། དེར་མཚོན་ནས་བཤད་ན་དམ་པ་ཁོང་གིས་༼དུང་དཀར་ཚིག་མཛོད་༽ནི་མི་ལོ་བཅུ་ལ་གཉོར་ཡོང་བ་རེད། འདི་ནི་སུ་ཞིག་གི་ཆེད་དུ་ཡིན་པ་ཤེས་སམ། ད་དུང་༼དུང་དཀར་ཚིག་མཛོད་༽འདིས་གྲྭ་བའི་སྡེ་དང་སློབ་མའི་སྡེ་གཙོ་གྱུར་གྱི་རིག་གནས་སྡེ་ཁག་གང་མང་ལ་ཕན་ག་ཙམ་བཏགས་ཡོད་པ་ཡང་ཤེས་དགོས་འདུག དེ་མ་ཟད་པའི་ཁོང་གི་གསུང་པོད་བརྒྱད་པོ་ལ་ཡང་དོན་གྱི་རྗིད་ཁོག་ཅི་ཙམ་མངའ་བ་དཔྱོད་ལྡན་དག་གིས་ཀློག་ན་གཞི་ནས་༼དུང་དཀར་བློ་བཟང་འཕྲིན་ལས་༽ཟེར་བ་ཞིག་ངོ་ཤེས་ཐུབ་པ་ལྟ་བུ་ཡིན་པ་ལས། དེ་རིང་འདི་ནས་ངས་ཚང་མར་འདིའོ་ཞེས་བྱིན་ཆོག་པ་ཞིག་མེད་ལ་སྟེར་མི་ཐུབ་པ་ནི་ངའི་སྐྱོན་ཡིན་ཡང་སྲིད་དོ། །
དོན་དངོས་ལ་གདོང་གཏུགས་ཀྱི་སྐད་ཆ་ཞིག་བཤད་ན། ཉེ་རབས་ཀྱི་དགེ་རྒན་༼དོར་ཞི་༽་ནས་ཡར་དང་༼དགེ་འདུན་ཆོས་འཕེལ་༽ནས་མར་ལ་བརྩིས་ན་རིགས་ཞེན་དང་མཁས་ཚད་ཐོག་ནས་བཤད་ན་༼དུང་དཀར་ཚང་༽དེ་དག་གི་ཏོག་ཏུ་མ་བསྡད་ཀྱང་དམའ་བར་མི་འགྲོ་བ་སུས་ཀྱང་ཁས་མ་བླངས་ས་མི་འགྲོ་བ་ཞིག་ཏུ་ཚད་མས་གྲུབ་པའོ། །དེས་ན། ཤེས་ཡོན་པའི་སྡེ་ཁག་དང་སློབ་གླིང་སོ་སོ་ནས་ཁོང་གླེང་རྒྱུ་མེད་པ་དེ་ག་རེ་ཡིན་ནམ། གླེང་རིན་མེད་པ་ཞིག་ཀྱང་གཏན་ནས་ཡིན་རྒྱུ་མ་རེད་མོད། བྱ་སྤྱོད་འདི་དཔེར་མཚོན་ལ་བཞག་ན་བོད་ཀྱི་ཤེས་ཡོན་པའི་སྡེ་དང་སློབ་མ་ཚོའི་སྡེ་ཁག་ག་འདྲ་ཞིག་ཡིན་པ་ཧ་གོ་ངེས་རེད། བོད་ཀྱི་ཤེས་ཡོན་པ་དང་སློབ་མ་སྒལ་ཚིགས་གླེང་མཁན་ཚོ་ལ་ཡང་དོན་གྱི་སྒལ་ཚིགས་ཟེར་བ་ཞིག་མེད་པར་གྱུར་མེད་དམ་སྙམ་པའི་ཚོར་བ་ཞིག་ཀྱང་འགོག་མེད་དུ་སྐྱེ་ངེས། གང་ཞིག་ལ་སྙན་གྲགས་དང་ཀུན་གླེང་ཡོད་པ་དག་ལས་གཞན་ཞིག་མཐོང་མི་ཐུབ་པ་འདི་ཡང་རེ་ཞིག་མཐོང་རྒྱ་ཆུང་བའི་ཟོལ་གྱི་འདུག་པར་ཡང་སྙམ་མོ། །
མདོར་ན། འུར་གྱིས་མྱོས་པའི་དེང་གི་བོད་མི་འདི་ཚོས་མཁས་པའི་རྣམ་དཔྱོད་དང་བྱས་རྗེས་གླེང་བ་ཡིན་ཞེས་མཁས་པའི་སྐྱོན་དག་སྤྱི་ཚོགས་སུ་ཁྱབ་བརྡལ་གཏོང་རྒྱུ་ནི་ངས་གོང་དུ་ཞུས་པ་བཞིན། མཁས་རྟགས་སྟོན་ཚུལ་ཞིག་ཡིན་པར་སེམས་ཡོད་ན་ཐང་མོད། རང་ངོས་ནས་དེར་དོན་སྣང་ཆེན་པོ་དང་འགན་བབ་ཅི་ཡང་མེད་ཀྱང་སོ་སོ་རང་ངོས་ནས་བོད་མི་རིགས་ཞེས་པའི་རུས་རྐང་ལས་ཆད་པ་ཞིག་ཡིན་ཕྱིན། གང་ཞིག་ནི་བསྟོད་གནས་དང་གང་ཞིག་ནི་སྨད་གནས་ཡིན་པར་མ་ངེས་པའི་བོད་ཀྱི་མཁས་པ་དང་རིག་གནས་པ་ཡིན་ཟེར་མཁན་ཚོ་མཐོང་དུས། མིག་ཟུང་ཞ་ར་དང་རྣ་ཟུང་འོན་པའི་བརྟུལ་ཞུགས་བཟུང་སྟེ་ཁ་རོག་གེར་སྡོད་མ་ཚུགས་པ་ཙམ་ཞིག་ཡིན། ཐུགས་འགལ་མེད་པར་ཤོག
༢༠༡༥/༧/༡༤/ཉིན།


text:
ཡང་སྙིང་ཁྱེད་རང་གང་ན་ཡོད། ཞེས་པ་ལས་ཚེག་གང་རུང་ཞིག་གི་གནས་ས་དེ་མ་ཚེག་ལ་ལྟོས་ནས་གསལ་བཤད་བྱེད་ཐུབ་པ་བསྟན་ཡོད།
ཕྱོགས་ཚད།
གལ་ཏེ་ང་ཚོས་ཕྱོགས་གཞན་ཞིག་ནས་བལྟས་ན་ཚེག་གི་གནས་ས་གསལ་བཤད་བྱེད་པར་ངེས་པར་དུ་ཆ་རྐྱེན་གཉིས་ཚང་དགོས། གཅིག་ནི་ཚེག་དེ་མ་ཚེག་ནས་ཁ་ཕྱོགས་ག་པར་ཡོད་པ་དང་། ཅིག་ཤོས་ནི་ཚེག་དེ་མ་ཚེག་ནས་རིང་ཚད་ག་ཚོད་སར་ཡོད་པ་དེ་ཡིན།
དཔེར་ན། ཚེག་ p ཡི་གནས་ས་དེ་གཅིག་ནས་མ་ཚེག་ནས་ཐོན་པའི་མདའ་དམར་པོས་མཚོན་པའི་ཁ་ཕྱོགས་སུ་ཡོད་པ་དང་། གཉིས་ནས་མ་ཚེག་ནས་མདའ་དམར་པོའི་མདའ་རྩེ་བར་གྱི་རིང་ཚད་སར་ཡོད། དེ་ལྟར་ཚེག་ p ཡི་གནས་ས་དེ་ནི་ཁ་ཕྱོགས་དང་རིང་ཚད་གཉིས་ཀ་ལྡན་པའི་མདའ་དམར་པོ་དེས་མཚོན་ཐུབ། དེ་ལྟ་བུའི་མདའ་ལ་རྒྱུན་དུ་ང་ཚོས་ཚིག་བསྡུས་པའི་ཚུལ་གྱིས་ཕྱོགས་ཚད་ཅེས་ཟེར། ཕྱོགས་ཚད་དེ་གལ་ཏེ་ v ཡིས་མཚོན་ན། གནས་ཚད་མ་ལག་ཏུ་དེར་སྐྱོད་སྟངས་གཞན་ཞིག་ཡོད་དེ། སྔོན་ལ་གཡས་ཕྱོགས་སུ་རིང་ཚད་ལ་ a བསྐྱོད་པ་དང་། དེ་ནས་སྟེང་ཕྱོགས་སུ་རིང་ཚད་ལ་ b བསྐྱོད་པ་དང་མཚུངས། དེ་ཡང་ v = [a,b] ཡིན། དེ་ལྟར་ཚེག་གི་གནས་ས་དང་དེ་མཚོན་པའི་ཕྱོགས་ཚད་གཉིས་ནི་ཕན་ཚུན་ཟུང་དུ་ཡོད་པ་དང་སྐབས་རེ་དེ་གཉིས་དོན་གཅིག་ཏུའང་ངོས་འཛིན་བྱེད་ཀྱི་ཡོད། དཔེར་ན་ཚེག་ p = (a,b) དང་ཕྱོགས་ཚད་ v = [a,b] གཉིས་ཀས་ཚེག་ p ཡི་གནས་ས་དེ་ཁོ་ན་མཚོན་པས་དོན་གཅིག་གི་མཚོན་སྟངས་མི་འདྲ་བ་གཉིས་ཡིན་ནོ།
ཆ་རྐྱེན་དེ་གཉིས་ལས་ཁ་ཕྱོགས་ཁོ་ན་ཤེས་པས་མི་འགྲིག དཔེ་རིས་སུ་མ་ཚེག་ནས་ཐོན་པའི་དྲང་ཐིག་སྔོན་པོ་དེའི་ཁ་ཕྱོགས་ནི་གཅིག་རང་ཡིན། འོན་ཀྱང་དེའི་སྟེང་དུ་ཚེག་ནི་གྲངས་ལས་འདས་པ་ཞིག་ཡོད་པས་ཁ་ཕྱོགས་དེས་ཡང་སྙིང་ཚེག་གང་ཞིག་གཏན་ཁེལ་བྱས་པ་གསལ་བཤད་བྱེད་མི་ཐུབ། དེ་བཞིན་དུ་མ་ཚེག་ནས་ཐོན་པའི་རིང་ཚད་ཁོ་ན་ཤེས་པས་ཡང་མི་འགྲིག། དཔེ་རིས་སུ་རིང་ཚད་ལ་ 5 ཡིན་པའི་ཚེག་གྲངས་ལས་འདས་པ་ཡོད་པ་དང་། དེ་དག་གིས་སྒོར་དབྱིབས་ཤིག་གྲུབ་ཡོད། དེ་ལྟར་རིང་ཚད་ཁོ་ནས་ཀྱང་ཚེག་གི་གནས་ས་གཏན་ཁེལ་བྱེད་ཐབས་བྲལ།
ཕྱོགས་ཚད་བར་སྟོང་།
སྙོམས་ངོས་ནི་དོན་དངོས་སུ་དེའི་ནང་གི་ཚེག་ཡོངས་སམ་ཡང་ན་མ་ཚེག་ནས་ཐོན་པའི་ཕྱོགས་ཚད་ཡོངས་ཀྱིས་གྲུབ་པ་ཞིག་ཡིན། དེར་བརྟེན་སྙོམས་ངོས་ལ་སྐབས་རེ་ཕྱོགས་ཚད་སྙོམས་ངོས་ཀྱང་ཟེར། ཕྱོགས་ཚད་ཞིག་མཚོན་པར་བྱེད་པར་ངེས་པར་དུ་རྩ་བའི་ཁ་ཕྱོགས་སྟོན་པའི་དྲང་ཐིག་གཉིས་དགོས་ཀྱི་ཡོད། དེར་བརྟེན་སྙོམས་ངོས་ལ་རྩ་གཉིས་ཕྱོགས་ཚད་བར་སྟོང་ཡང་ཟེར།
རྩ་གསུམ་བར་སྟོང་ཡང་ཕྱོགས་ཚད་ཀྱིས་གྲུབ་པས་དེ་ཡང་ཕྱོགས་ཚད་བར་སྟོང་ཞིག་ཡིན།


text:
སློབ་གསོ་པུའུ་ཡིས་༢༠༡༨ལོའི་ལས་ཀ་གཙོ་གནད་ཕྱིར་བསྒྲགས་ཤིང་། དེའི་ནང་ད་ལོའི་སློབ་ཆེན་སློབ་བསྡུའི་ཆེད་ལས་འདེམས་པའི་རྒྱུགས་ལེན་རིག་ཚན་ལམ་སྟོན་ཕྱིར་བསྒྲག་འཆར་ཡོད་ཚུལ་བཀོད་འདུག
སློབ་གསོ་པུའུ་གཞུང་ཕྱོགས་དྲ་བས་ཉེ་ལམ་༢༠༡༨ལོའི་ལས་ཀ་གཙོ་གནད་ཕྱིར་བསྒྲགས་ཤིང་། དེའི་ནང་པེ་ཅིང་ཚུད་པའི་ཚོད་ལྟ་བྱ་ཡུལ་ཞིང་ཆེན་སྐོར་ཁག་གཉིས་པར་མཐོ་རྒྱུགས་ཀྱི་ཕྱོགས་བསྡུས་བཅོས་སྒྱུར་ཚོད་ལྟའི་ཇུས་གཞི་གཏན་ལ་འབེབ་རྒྱུ་དང་ཆབས་ཅིག 《 བུ་བཅོལ་སློབ་གསོའི་བཅའ་ཁྲིམས་》མ་ཡིག་དང་། 《སློབ་གྲྭའི་ལོ་ན་མ་སོན་པའི་སློབ་མ་སྲུང་སྐྱོང་སྐོར་གྱི་གཏན་འབེབས》ཀྱི་མ་ཡིག་འབྲི་བ་སོགས་ལས་ཀ་གཙོ་གནད་གྲས་སུ་བཞག་ཡོད་པ་རེད།
༢༠༢༠ལོར་པེ་ཅིང་གྲོང་ཁྱེར་གྱིས་མཐོ་རྒྱུགས་གསར་བ་ལག་བསྟར་བྱ་རྒྱུ་ཡིན་ཞིང་། ད་སྔའི་མཐོ་གཅིག་སློབ་མ་ནི་མཐོ་རྒྱུགས་གསར་བ་ལེན་མཁན་གྱི་སློབ་མ་སྐོར་དང་པོ་རེད། མཐོ་རྒྱུགས་གསར་བ་དེར་རིག་གནས་ཚན་ཁག་དང་རང་བྱུང་ཚན་རིག་གི་ཚན་ཁག་ཅེས་སོ་སོར་མི་འབྱེད་པར། སྐད་ཡིག་དང་གྲངས་རིག ཕྱི་སྐད་གསུམ་ངེས་པར་དུ་རྒྱུགས་ལེན་དགོས་པ་ཕུད། སློབ་མའི་ཡིད་སྨོན་བྱེད་སའི་སློབ་ཆེན་དང་ཆེད་ལས་ཀྱི་རེ་བ་གཞིར་བཟུང་ནས་བསམ་བློ་ཆབ་སྲིད་དང་། ལོ་རྒྱུས། ས་རྒྱུས། དངོས་ལུགས། རྫས་འགྱུར་རིག་པ། སྐྱེ་དངོས་བཅས་རིག་ཚན་༦ལས་གསུམ་འདེམས་ནས་རྒྱུགས་བླངས་ཆོག་པ་རེད།
ལས་ཀ་གཙོ་གནད་ཀྱི་ཁྲོད་དུ། པེ་ཅིང་དང་ཐིན་ཅིན། ཧྲན་ཏུང་། ཧའེ་ནན་སོགས་ཚོད་ལྟའི་ཞིང་ཆེན་སྐོར་ཁག་གཉིས་པས་མཐོ་རྒྱུགས་ཀྱི་ཕྱོགས་བསྡུས་བཅོས་སྒྱུར་ཚོད་ལྟའི་ཇུས་གཞི་གཏན་ལ་འབེབ་པར་སློབ་སྟོན་བྱས་ཏེ། 《སློབ་ཆེན་དཀྱུས་མའི་དངོས་གཞིའི་ཚན་ཁག་གི་སློབ་བསྡུའི་ཆེད་ལས་འདེམས་པའི་རིག་ཚན་རྒྱུགས་ལེན་གྱི་བླང་བྱའི་ཁྲིད་སྟོན(ཚོད་ལྟའི་ཚུལ་དུ་ལག་བསྟར)》ཁྲབ་བསྒྲགས་དང་། སློབ་ཆེན་གྱིས་མཐོ་རྒྱུགས་ཀྱི་ཕྱོགས་བསྡུས་བཅོས་སྒྱུར་ཚོད་ལྟ་བྱེད་སའི་ཞིང་ཆེན་གྱི་ཆེད་ལས་འདེམས་པའི་རིག་ཚན་རྒྱུགས་ལེན་གྱི་བླང་བྱར་ཁྲིད་སྟོན་བྱ་རྒྱུ་བཀོད་ཡོད།
གཞན་ཡང་ད་ལོར་འབྲིང་རྒྱུགས་བཅོས་སྒྱུར་ལ་སྐུལ་འདེད་བཏང་ནས་ས་གནས་ཀྱི་འབྲིང་རྒྱུགས་བཅོས་སྒྱུར་གནས་ཚུལ་རྗེས་འདེད་ཀྱི་ལམ་ལུགས་དང་། ཕྱི་སྐད་ནུས་པ་དཔྱད་བསྡུར་ཚད་ལེན་མ་ལག་བཅས་གཟུག་པར་སྐུལ་འདེད་གཏང་རྒྱུ་ཡང་བཀོད་ཡོད་པ་རེད།
དེ་མ་ཟད་ལས་ཀ་གཙོ་གནད་ནང་དུ། ད་ལོར་སློབ་གྲྭ་ཆེ་འབྲིང་ཆུང་གསུམ་གྱི་སློབ་དེབ་ཐད་ལོ་ལྔའི་འཆར་གཞི་བཟོ་རྒྱུ་དང་། འོས་འགན་སློབ་གསོའི་དུས་རིམ་གྱི་སློབ་ཚན་བཟོ་བཅོས་ལ་རྟོག་ཞིབ་ཀྱི་འགོ་བསླང་ནས་འོས་འགན་སློབ་གསོའི་ཀུན་སྤྱོད་དང་ཁྲིམས་སྐྱོང་། སྐད་ཡིག ལོ་རྒྱུས་གསུམ་གྱི་བསླབ་གཞི་གོ་རིམ་མ་འཆོར་བར་གཅིག་གྱུར་ཐོག་ཟབ་སྦྱོང་བྱས་ཏེ། ༢༠༡༨ལོར་སློབ་ཆུང་དང་སློབ་འབྲིང་གི་ལོ་རིམ་དང་པོ་དང་གཉིས་པར་ཡོངས་སུ་ཁེབས་ཐུབ་པ་བྱ་རྒྱུ། མཐོ་འབྲིང་དཀྱུས་མའི་བསམ་བློ་ཀུན་སྤྱོད་དང་། སྐད་ཡིག ལོ་རྒྱུས་བཅས་ངེས་པར་དུ་སྦྱོང་དགོས་པའི་བསླབ་གཞིར་མགྱོགས་པོར་བཟོ་བཅོས་བརྒྱབ་ནས་༢༠༡༨ལོའི་སྟོན་དུས་ཀྱི་སློབ་སྐབས་ཚོགས་དུས་སུ་བཀོལ་སྤྱོད་ཐུབ་པ་བྱ་རྒྱུ་བཅས་ཀྱི་འཆར་གཞི་ཡང་བཀོད་འདུག །


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། གཙང་གསུམ་འབྱུང་ཡུལ་སྐྱེ་ཁམས་ཕྱུགས་ལས་སྟེགས་བུ་འཛུགས་པར་སྐུལ་འདེད་དང་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་སྒྲིག་གཞིའི་ཚོད་ལྟའི་ས་ཚུགས་ཚན་རྩལ་གྱིས་འདེགས་སྐྱོར་བྱེད་པར་བརྟན་བརླིང་གིས་སྐུལ་འདེད་བྱས་ཏེ། རང་ཞིང་གི་སྐྱེ་ཁམས་སྲུང་སྐྱོབ་བྱ་བར་ཚན་རྩལ་གྱིས་འདེགས་སྐྱོར་བྱེད་པར་འདོན་སྤྲོད་བྱས། 2017ལོའི་ཚུན་ལ་རང་ཞིང་གིས་ཚན་རྩལ་གྱིས་སྣེ་ཁྲིད་བྱེད་པ་གཙོར་བཟུང་སྟེ་སྐྱེ་ཁམས་དཔལ་ཡོན་འཛུགས་སྐྲུན་ལ་ཤུགས་ཆེན་པོས་སྐུལ་འདེད་བྱས།
ཚན་རྩལ་གསར་སྐྲུན་ནི་སྐྱེ་ཁམས་དཔལ་ཡོན་འཛུགས་སྐྲུན་འཕེལ་རྒྱས་དང་རྒྱལ་ཕམ་ཐག་གཅོད་བྱེད་པའི་རྩ་བའི་རྒྱུ་རྐྱེན་ཡིན། ཉེ་བའི་ལོ་འདི་འགར་རང་ཞིང་གིས་ཚན་རྩལ་གསར་སྐྲུན་བྱ་རྒྱུ་དེ་འཐུབ་ཇུས་ཀྱི་རྟེན་གཞིར་བཟུང་སྟེ། རྒྱུན་མཐུད་འཕེལ་རྒྱས་ཀྱི་གནད་དོན་གལ་ཆེན་ལ་དམིགས་ནས་ཚན་རྩལ་གྱི་རོགས་འདེགས་ཇེ་དྲག་ཏུ་བཏང་སྟེ། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་ཞིབ་འཇུག་གླིང་འཛུགས་སྐྲུན་བྱེད་པར་ཧུར་བསྐྱེད་ཀྱིས་སྐུལ་འདེད་བྱས། ཀྲུང་གོ་ཚན་རིག་ཁང་དང་མཉམ་འབྲེལ་གྱིས་ཚན་རྩལ་ཞབས་ཞུའི་དྲ་རྒྱ་དང་ཞིང་ཆེན་རིམ་པའི་ཚན་རྩལ་ཆེད་དོན་གལ་ཆེན་ལག་བསྟར་བྱེད་པར་མཉམ་དུ་རྩ་འཛུགས་བྱས་ཏེ། “སྐར་མ། མཁའ་དབྱིངས། ས་གཞི”གཞི་གཅིག་ཅན་གྱི་སྐྱེ་ཁམས་ལྟ་ཞིབ་ཚད་ལེན་དང་གཞི་གྲངས་ཆེན་མོའི་སྟེགས་བུ་སྐྲུན་ནས། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་དོ་དམ་སྐྱེ་ཁམས་སྲུང་སྐྱོབ་ཇུས་ཆོད་ལ་ཚད་ངེས་ཅན་དང་སྤུས་ཚད་མཐོ་བའི་ཆ་འཕྲིན་གྱི་འདེགས་སྐྱོར་དང་གནད་འཁེལ་ཅན་གྱི་ཞབས་ཞུ་འདོན་སྤྲོད་བྱས། མཚོ་སྔོན་གྱི་ས་ཁོངས་རྒྱ་ཁྱོན་ཆེ་ལ་ས་གཤིས་ཁྱད་ཆོས་རྙོག་འཛིང་ཡིན་པ། སྐྱེ་ཁམས་མ་ལག་རྣམ་པ་སྣ་མང་ཅན་དང་གཞི་གྲངས་ཀྱི་ཚད་གཞི་དོ་མཉམ་མིན་པའི་མཚོ་སྔོན་གྱི་གནས་ཚུལ་དངོས་ལ་དམིགས་ཏེ། མཚོ་སྔོན་ཞིང་ཆེན་སྐྱེ་ཁམས་སྲུང་སྐྱོབ་དམར་ཐིག་དབྱེ་འབྱེད་དང་ལག་རྩལ་ཞིབ་འཇུག་དོ་དམ་ཚོད་འཛིན་བྱེད་པ་རྒྱབ་སྐྱོར་དང་རང་ཞིང་གི་སྐྱེ་ཁམས་སྲུང་སྐྱོབ་དམར་ཐིག་དང་འཚམས་པའི་དཔྱད་འཇོག་བྱེད་ཐབས་ལེགས་འདེམས་བྱས་ནས། ཞིང་ཆེན་ཏང་ཨུ་དང་སྲིད་གཞུང་ལ་སྐྱེ་ཁམས་སྲུང་སྐྱོབ་དམར་ཐིག་གི་བསམ་འཆར་ཇུས་གཞི་གསུམ་ཡར་སྤྲད་དེ་ལེགས་འདེམས་བྱས་པའི་ཇུས་གཞི་རྒྱལ་སྲིད་སྤྱི་ཁྱབ་ཁང་ལ་སྙན་ཞུ་བྱས།
དུས་མཚུངས་སུ་གཙང་གསུམ་འབྱུང་ཡུལ་སྐྱེ་ཁམས་ཕྱུགས་ལས་ཕྱོགས་བསྡུས་ཆ་འཕྲིན་སྟེགས་བུ་དང་རྩྭ་སའི་གནས་ཚུལ་ལྟ་སྐུལ་ཞིབ་བཤེར་དང་རྩྭ་ཕྱུགས་ཆ་སྙོམས་ཀྱིས་ངོས་འཛིན་བྱེད་པའི་མ་ལག་འཛུགས་སྐྲུན་ལེགས་འགྲུབ་བྱས་ཏེ། ཆ་འཕྲིན་སྟེགས་བུ་དང་དཔེར་མཚོན་དཔེ་སྟོན་ས་ཁུལ་རྫོང་རིམ་པ་སྟེགས་བུའི་དྲ་འབྲེལ་བཀོལ་སྤྱོད་མངོན་འགྱུར་བྱས།
ཐོག་མའི་དུས་སུ་“རང་བྱུང་རྩྭ་སའི་སྟེང་ལུགས་མཐུན་གྱིས་ཕྱུགས་འཚོ་བ་དང་གཟན་རྩྭའི་རྟེན་གཞི་འཛུགས་སྐྲུན། དོ་དམ་ལ་ཤེས་རབ་ཀྱིས་འདེགས་སྐྱོར་བྱེད་པ། སྤུས་ལྡན་གྱིས་གཟན་རྩྭའི་རྒྱུ་ཆར་ལས་སྣོན་བྱེད་པ། གཟན་རྩྭ་གནད་འཁེལ་གྱིས་བཀོད་སྒྲིག་བྱེད་པ། ནོར་ལུག་ལ་དགུན་དུས་ཀྱི་གཟན་རྩྭ་དང་བདེ་ཐང་གི་གསོ་སྤེལ་ཁ་གསབ་བྱེད་པ། མཐོ་སྒང་གི་ཁྱད་ལྡན་ཕྱུགས་ལས་ཐོན་རྫས་ལས་སྣོན་ལ་ཆ་འཕྲིན་ཅན་དོ་དམ་བྱེད་པ། ཕྱུགས་ལས་ཐོན་རྫས་སྤུས་ཚད་འཚོལ་ཞིབ་དང་གློག་རྡུལ་ཚོང་དོན་སྟེགས་བུ”འཛུགས་སྐྲུན་ལེགས་འགྲུབ་བྱས་ཏེ་གཅིག་བསྡུས་ཅན་གྱི་སྐྱེ་ཁམས་ཕྱུགས་ལས་ཐོན་ལས་འབྲེལ་མཐུད་བྱེད་ཐུབ་པ་བྱས་ནས། གཙང་གསུམ་འབྱུང་ཡུལ་སྐྱེ་ཁམས་སྲུང་སྐྱོབ་ཀྱི་རྣམ་པ་གསར་བ་འཛུགས་སྐྲུན་བྱས་པར་ཆ་འཕྲིན་དང་ལག་རྩལ་གྱིས་ཁྱོན་ཡོངས་ནས་འདེགས་སྐྱོར་བྱས། གཞན་ད་རུང་རྒྱལ་ཁབ་ཀྱི་རྒྱུན་མཐུད་འཕེལ་རྒྱས་གྲོས་དོན་གོ་རིམ་གསར་སྐྲུན་དཔེ་སྟོན་ཁུལ་གྱི་བྱ་བ་བདེ་བླག་གིས་འཕེལ་རྒྱུས་འགྲོ་བར་སྐུལ་འདེད་བྱས་ཏེ། རྒྱལ་ཁབ་ཀྱི་བླང་བྱ་གཞིར་བཟུང་སྟེ་མཚོ་ལྷོ་བོད་རིགས་རང་སྐྱོང་ཁུལ་དེ་རྒྱལ་ཁབ་གསར་སྐྲུན་དཔེ་སྟོན་ཁུལ་གཙོ་བོ་རུ་གསར་སྐྲུན་བྱེད་པར་ཚན་རྩལ་པུའུ་ལ་གསར་སྐྲུན་རེ་ཞུ་བཏོན་ཡོད།
ལོ་ཙཱ་བ། ལྷ་ཆེན་རྒྱལ།


text:
རྒྱལ་ཁབ་ལྔའི་ལྷན་ཚོགས་སྐབས་བོད་དོན་གླེང་སློང་དགོས།
ཕྱི་ཟླ་༣ ཚེས་༢༥ ཉིན་དབུས་བོད་ཀྱི་བུད་མེད་ལྷན་ཚོགས་དང་བོད་རང་བཙན་སློབ་ཕྲུག་ཚོགས་པ་གཉིས་ཀྱིས་ གསར་འགོད་གསལ་བསྒྲགས་ཤིག་སྤེལ་ཏེ། BRICS ཞེས་པའི་རྒྱལ་ཁབ་ལྔའི་ལྷན་ཚོགས་སྐབས་བོད་ཀྱི་གནད་དོན་གླེང་སློང་དགོས་པའི་འབོད་སྐུལ་བྱས་སོང་།
དེ་ཡང་ཟླ་འདིའི་ཕྱི་ཚེས་༢༥ ཉིན་གྱི་ཆུ་ཚོད་༢ པའི་སྟེང་གསར་འགོད་ལྷན་ཚོགས་དེ་བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ཚོགས་ཁང་དུ་བསྐོངས་པ་དང་། BRICS ཞེས་པའི་ཚོང་ལས་ཡར་རྒྱས་འགྲོ་བཞིན་པའི་རྒྱལ་ཁབ་ལྔའི་ལྷན་ཚོགས་སྐབས་བོད་ཀྱི་གནད་དོན་གླེང་སློང་དགོས་པའི་འབོད་སྐུལ་བྱས་སོང་། སྐབས་དེར་དབུས་བོད་ཀྱི་བུད་མེད་ལྷན་ཚོགས་ཀྱི་ཚོགས་གཙོ་བཀྲ་ཤིས་སྒྲོལ་མས་བོད་སྐད་ཐོག་གསར་འགོད་གསལ་བསྒྲགས་གནང་དོན། ཞི་ཅིང་ཕིན་རྒྱ་གཞུང་གི་དབུ་ཁྲིད་དུ་ལངས་པ་ནས་བོད་ནང་གི་ཛ་དྲག་གི་གནས་སྟངས་ཤུགས་ཆེ་རུ་སོང་བ་རེད། ཚོགས་འདུ་དེ་ང་ཚོས་གལ་ཆེན་པོ་ཞིག་ལ་ངོས་འཛིན་གྱི་ཡོད། གང་ཡིན་ཟེར་ན། ཞི་ཅིང་ཕིན་རྒྱ་གཞུང་གི་དབུ་ཁྲིད་ལ་ལངས་ནས་གཞུང་འབྲེལ་ཐོག་རྒྱལ་ཁབ་གཞན་གྱི་དབུ་ཁྲིད་དང་མཉམ་དུ་མཇལ་འཕྲད་ཀྱིས་ཚོགས་འདུ་འཚོག་པ་ཐེངས་དང་པོ་དེ་ཆགས་ཡོད་རེད། རྒྱ་གཞུང་གིས་བོད་ཐོག་བཟུང་བའི་དྲག་གནོན་སྲིོད་ཇུས་ལ་བརྟེན་བོད་མིའི་རང་ལུས་མེར་སྲེག་གི་གནས་ཚུལ་བར་མ་ཆད་པར་ཡོང་གི་ཡོད་པའི་གནས་སྟངས་དང་། བོད་ནང་ལ་འགྲོ་བ་མིའི་ཐོབ་ཐང་མེད་སྐོར་གླེང་སློང་དགོས་སྐོར་དང། དེ་བཞིན་རྒྱལ་ཁབ་དེ་དག་འཛམ་གླིང་གི་ཡར་རྒྱས་འགྲོ་བཞིན་པའི་རྒྱལ་ཁབ་ལྔ་ཡིན་པར་བརྟེན། འཛམ་གླིང་གི་རྒྱལ་ཁབ་ཚང་མའི་འགན་ཁུར་ཏེ་འགྲོ་བ་མིིའི་རིགས་ཚང་མའི་བདེ་སྡུག་གི་ཐོག་གླེང་སློང་དགོས་སྐོར་སོགས་ཀྱི་འབོད་སྐུལ་བྱས་སོང་།
ཐེངས་འདིའི་རྒྱལ་ཁབ་ལྔའི་ལྷན་ཚོགས་སྐབས་རཱ་ཤཱི་ཡའི་ནང་གི་བོད་སྐྱོབ་ཐེབས་རྩ་ཚོགས་པ་(Save Tibet Foundation, Russia) དང་།བྷ་ར་ཛེལ་བོད་ཀྱི་རིག་གཞུང་ལྟེ་གནས་ཁང་(Tibet Culture Brazil)། ལྷོ་ཨ་ཧྥི་རི་ཀའི་བོད་རིགས་མཐུན་ཚོགས་(Tibet Society South Africa)། རྒྱ་གར་བོད་དོན་རྒྱབ་སྐྱོར་ཚོགས་པ་བཅས་ཀྱིས། སོ་སོའི་སྲིད་འཛིན་དང་སྲིད་བློན་ལ་ལྷན་ཚོགས་འདིའི་སྟེང་བོད་དོན་གླེང་སློང་དགོས་པའི་ཞུ་ཡིག་ཕུལ་ཡོད་འདུག་ལ་དེ་བཞིན་འབྲེལ་ཡོད་གཞུང་ཚབ་ཁག་ལ་ཡང་ཞུ་ཡིག་ཕུལ་ཡོད་འདུག
རྒྱལ་ཁབ་ལྔའི་ལྷན་ཚོགས་ལ་ཉེ་བའི་སྐབས་སུ་རྒྱ་གར་གྲོས་ཚོགས་འཐུས་མི་(Shri Rajeev Chandrasekhar) ཡིས་ཟླ་འདིའི་ཚེས་༡༤ ཉིན་འཁོད་པའི་ཞུ་ཡིག་ཅིག་སྲིད་བློན་མན་མོན་ཧན་སེན་ལ་ཕུལ་ཏེ། ཐེངས་འདིའི་རྒྱལ་ཁབ་ལྔའི་ལྷན་ཚོགས་ཐོག་རྒྱ་ནག་གི་སྲིད་འཛིན་ཞི་ཅིང་ཕིན་ལ་ད་ལྟའི་བོད་ནང་གི་ཛ་དྲག་གི་གནས་སྟངས་གླེང་སློང་བྱ་དགོས་པའི་འབོད་སྐུལ་གནང་ཡོད་འདུག
གསར་འགོད་གསལ་བསྒྲགས་སྐབས་རྒྱལ་ཁབ་ལྔའི་མགོ་ཁྲིད་ཚོས་བོད་ཐོག་བཟུང་བའི་རྣམ་འགྱུར་མཚོན་པའི་འཁྲབ་སྟོན་ཞིག་ཀྱང་འཁྲབ་སོང་ལ། སྐབས་དེར་དབུ་ཁྲིད་ཚོའི་བོད་ཐོག་འཛིན་པའི་ལྟ་ཚུལ་མི་མཐུན་པ་བྱུང་བར་བརྟེན་ཞི་ཅིང་ཕིན་ཚོགས་ཐོག་ནས་ལངས་ཏེ་འགྲོ་དགོས་བྱུང་བའི་རྣམ་པ་ཡང་འཁྲབ་སོང་།
ཐེངས་འདིའི་རྒྱལ་ཁབ་ལྔའི་ཚོགས་འདུ་དེ་ཟླ་འདིའི་ཕྱི་ཚེས་༢༦ ནས་༢༧ བར་ཉིན་གཉིས་ཀྱི་རིང་ལྷོ་ཨ་ཧྥི་རི་ཀའི་རྒྱལ་ས་ཌུར་བྷན་ནང་འཚོག་རྒྱུ་ཡིན་པ་རེད།


text:
ཉིན་འགའི་སྔོན་ལ། མཚོ་སྔོན་ཞིང་ཆེན་དཔྱད་ཞིབ་འགོ་ཁྲིད་ཚན་ཆུང་གིས་སྐྱེ་ཁམས་སྲུང་སྐྱོབ་ཀྱི་དཔྱད་ཞིབ་དམིགས་ཚད་ཡག་པོ་བསྒྲུབས་ནས། ས་གནས་སོ་སོ་དང་སྡེ་ཁག་སོ་སོར་སྐྱེ་ཁམས་ཀྱི་ཚད་བཀག་དམར་ཐིག་སྲུང་སྐྱོབ་ལེགས་པོ་བྱས་ནས་སྐྱེ་ཁམས་བདེ་འཇགས་སྲུང་ཡོལ་བརྟན་པོ་འཛུགས་རྒྱུའི་སྐུལ་འདེད་བཏང་བ་རེད། མཚོ་སྔོན་ཞིང་ཆེན་གྱིས་སྐྱེ་ཁམས་སྲུང་སྐྱོབ་སྔོན་མ་བྱེད་པའི་འདུ་ཤེས་ལྟར། སྤྱི་ཚོགས་དང་དཔལ་འབྱོར་འཕེལ་རྒྱས་ལ་སྐུལ་འདེད་གཏོང་བའི་བླང་བྱ་མཐུན་སྦྱོར་བྱས་ནས་སྐྱེ་ཁམས་མ་ལག་སྲུང་སྐྱོབ་སླར་གསོ་དང་། ཁོར་ཡུག་ཕྱོགས་བསྡུས་བཅོས་སྐྱོང་། སྐྱེ་ཁམས་དཔལ་འབྱོར་འཕེལ་རྒྱས། སྐྱེ་ཁམས་དཔལ་ཡོན་སྒྲིག་སྲོལ་བཅོས་སྒྱུར་སོགས་ཀྱི་གཙོ་གནད་ལས་དོན་འབུར་དུ་ཐོན་པར་བྱས་ཐོག སྐྱེ་ཁམས་ལས་གཞི་དང་། ནུས་ཁུངས་གྲོན་ཆུང་། བཙོག་འབུད་ཉུང་གཏོང་། ཁོར་ཡུག་བཅོས་སྐྱོང་། མཐོ་སྒང་གི་མཛེས་སྡུག་མཁར་གྲོང་འཛུགས་སྐྲུན་སོགས་ཀྱི་ནང་དོན་དེ་རིམ་པ་སོ་སོའི་འགོ་ཁྲིད་ཚན་ཁག་དང་འགོ་ཁྲིད་ལས་བྱེད་པའི་ལོ་འཁོར་གྱི་དམིགས་ཚད་འགན་འཁྲིའི་དཔྱད་ཞིབ་ཁྲོད་དུ་བཞག་པ་དང་ཆབས་ཅིག ཁུལ་དང་རྫོང་། ཞིང་ཆེན་ཐད་གཏོགས་སྡེ་ཁག་ཁག་གཅིག་ལ་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་སྒྲིག་སྲོལ་ཚོད་ལྟའི་ལས་འགན་དངོས་འབེབས་བྱེད་པའི་དཔྱད་ཞིབ་ནང་དོན་གསར་དུ་ཁ་བསྣན་པ་དང་། སྐྱེ་ཁམས་སྲུང་སྐྱོབ་དཔྱད་ཞིབ་ཀྱི་དམིགས་ཚད་དོན་ཚན་ཆེན་པོ9ནས་ཆུ་བེད་སྤྱོད་ཀྱི་བསྡོམས་གྲངས་ཚོད་འཛིན་དང་། ཆུའི་སྤུས་ཚད་ཁག་ཐེག སྦགས་བཙོག་ཚོད་འཛིན། གྲོང་ཁྱེར་གྱི་བཙོག་ཆུ་དང་འཚོ་བའི་གད་སྙིགས་གཙང་སེལ། ས་ནག་ཐང་བཅོས་སྐྱོང་། རྩྭ་སའི་གནོད་ལྡན་སྐྱེ་དངོས་འགོག་བཅོས། བརླན་ས་སྲུང་སྐྱོབ། རི་བཀག་ནགས་གསོ་སོགས་དོན་ཚན25བགོས་ནས། ཞིང་ཆེན་རིམ་པའི་ཞིང་ལས་ཐོན་རྫས་ཐོན་སྐྱེད་ཁུལ་གཙོ་བོའི་རྫོང8དང་གཙོ་གནད་སྐྱེ་ཁམས་ནུས་པའི་ཁུལ་གྱི་རྫོང20ཡི་རྒྱལ་ནང་ཐོན་སྐྱེད་སྤྱིའི་ཐོན་རིན་དང་། བཟོ་ལས་ཀྱི་རིན་ཐང་འཕར་མ། གཏན་འཇགས་རྒྱུ་ནོར་ལ་མ་དངུལ་འཇོག་པ། ནོར་སྲིད་ཡོང་འབབ་བཅས་དཔྱད་ཞིབ་དམིགས་ཚད་བཞི་མེད་པར་བཟོས་ཏེ། ས་གནས་སོ་སོ་དང་སྡེ་ཁག་སོ་སོས་སྐྱེ་ཁམས་སྲུང་སྐྱོབ་ལེགས་པོ་བྱེད་པར་སྐུལ་འདེད་བཏང་བ་རེད།
ཤེས་རྟོགས་བྱུང་བ་ལྟར་ན། མཚོ་སྔོན་གྱིས“ཁྱོན་ཡོངས་བཞིའི”འཐབ་ཇུས་བཀོད་སྒྲིག་ལྟར་གསར་གཏོད་དང་། མཐུན་སྦྱོར། ལྗང་མདོག སྒོ་འབྱེད། མཉམ་སྤྱོད་བཅས་ཀྱི་འཕེལ་རྒྱས་འདུ་ཤེས་ལག་བསྟར་དོན་འཁྱོལ་བྱས་ཐོག་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་བཅོས་སྒྱུར་དང་། སྤུས་ཚད་མཐོ་བའི་འཕེལ་རྒྱས། སྤུས་ཚད་མཐོ་བའི་འཚོ་བ་གསར་གཏོད་བྱེད་པ་བཅས་ལ་དམ་པོར་དམིགས་ནས། ཚན་རྩལ་ཐོན་རྫས་ཀྱི་རིན་ཐང་དང་། ནུས་ཁུངས་གྲོན་ཆུང་། ཁོར་ཡུག་སྲུང་སྐྱོབ། མཐོ་གསར་ལག་རྩལ་ཐོན་ལས། ཡུལ་སྐོར་ལས་རིགས། རིག་གནས་ཐོན་ལས། བཟའ་བཏུང་དང་སྨན་རྫས་ཀྱི་བདེ་འཇགས། བཟོ་ལས་འཕེལ་རྒྱས་ཀྱི་ཚན་རྩལ་མ་འཇོག་སོགས་ཀྱི་ནང་དོན་ས་གནས་སོ་སོ་དང་སྡེ་ཁག་སོ་སོ། བཟོ་ལས་ཁེ་ལས་སོ་སོའི་ལོ་འཁོར་གྱི་དཔྱད་ཞིབ་དམིགས་ཚད་ཁྲོད་བཞག་སྟེ། བོད་ཁམས་ཀྱི་ཁུལ6ལ་སྐྱེ་ཁམས་དཔལ་འབྱོར་ནགས་ཤིང་དང་། ཁེ་ལས་འབྲིང་ཆུང་སྐྱེད་སྲིང་། ལྗང་མདོག་བཟོ་ལས་ཀྱི་རིན་ཐང་འཕར་བ། མི་རིགས་ལག་ཤེས་བཟོ་ལས་ཀྱི་ཕྱིར་ཚོང་ཡོང་འབབ་སོགས་འཕེལ་རྒྱས་ཀྱི་སྤུས་ཚད་དང་ཕན་འབྲས་མཚོན་པའི་ལྗང་མདོག་ཐོན་ལས་འཕེལ་རྒྱས་ཀྱི་དམིགས་ཚད་9གཅིག་གྱུར་ངང་ཁ་གསབ་བྱས་པ་དང་། གནས་ཚད་25%ཡན་བར་འཕར་ཡོད་པ་རེད།
གཞན་ཡང་། གསར་འགོད་པས་མཚོ་སྔོན་ཞིང་ཆེན་ཆུ་བེད་ཐིན་ནས་ཤེས་རྟོགས་བྱུང་བ་ལྟར་ན། ཉེ་བའི་ལོ་ལྔའི་རིང་། མཚོ་སྔོན་ཞིང་ཆེན་གྱིས་སྐྱེ་ཁམས་འཛུགས་སྐྲུན་མ་དངུལ་རིམ་བསགས་ཀྱིས་སྒོར་དུང་ཕྱུར་260ལྷག་བཏང་ནས། ས་ཆུ་ཤོར་བའི་གཞི་ཁྱོན་སྤྱི་ལེ་གྲུ་བཞི་མ་སྟོང་བཞི་བརྒྱད་བརྒྱ་བརྒྱད་ཅུ་བཅོས་སྐྱོང་བྱས་པས། ལོ་མང་རིང་རྨ་ཆུའི་གཞུང་ཆུའི་ཆུ་སྤུས་རིགས་གཉིས་པ་རྒྱུན་འཁྱོངས་ཐུབ་པ་མ་ཟད། འབྲི་ཆུ་དང་རྫ་ཆུའི་ཆུ་སྤུས་རིགས་དང་པོ་ཟིན་ནས། “དྭངས་གཙང་ཆུ་མོ་ཤར་ཕྱོགས་སུ་བཞུར་བར”འགན་སྲུང་བྱས་པ་རེད།
“ཀྲུང་ཧྭའི་ཆུ་མཛོད”ཀྱི་གཟི་བརྗིད་མཚན་སྙན་ཡོད་པའི་མཚོ་སྔོན་གྱིས་ལོ་རེར་སྨད་རྒྱུད་དུ་ཆུའི་ཐོན་ཁུངས་མུས་རྒྱ་དཔངས་གྲུ་བཞི་དུང་ཕྱུར་600སྐྱེལ་བཞིན་ཡོད་པས། མཚོ་སྔོན་ནི་རང་རྒྱལ་གྱི་ལྟག་ཆུ་བསྐྱིལ་གསོག་ཁུལ་དང་སྐྱེ་ཁམས་སྲུང་ཡོལ་གལ་ཆེན་ཞིག་ཡིན། ཡིན་ན་ཡང་དེ་དང་ཆབས་ཅིག མཚོ་སྔོན་འདི་ཉིད་རྒྱལ་ཡོངས་ཀྱི་ས་ཆུ་ཤོར་བ་ཆེས་ཚབས་ཆེ་བའི་ཞིང་ཆེན་གྲས་ཀྱི་གཅིག་ཀྱང་ཡིན་པས། ཆུ་ཤུགས་དང་། རླུང་ཤུགས། དྲོད་གྲང་བཅས་ཀྱི་བར་ནུས་པ་ཐོན་རེས་བྱས་ནས་གནོད་འཚེ་ཐོན་སླ་སྟབས་ས་ཆུ་སྲུང་འཛིན་གྱི་ལས་འགན་དཀའ་ཚེགས་དེ་བས་ཆེ་བ་རེད།
ས་ཆུ་ཤོར་བའི་གནད་དོན་རྩ་བའི་ཆ་ནས་བཅོས་སྐྱོང་བྱེད་ཆེད། མཚོ་སྔོན་ཞིང་ཆེན་གྱིས་གཙང་པོའི་ཆུ་འགོ་ཁུལ་དུ་འགོག་གསོ་སྲུང་སྐྱོབ་དང་སྐྱེ་ཁམས་སླར་གསོ་བྱེད་རྒྱུ་གཙོ་བོ་དང་ཕྱོགས་བསྡུས་བཅོས་སྐྱོང་བྱེད་རྒྱུ་ཕལ་པར་བྱས་ནས་སྐྱེ་ཁམས་སྲུང་ཡོལ་བསྐྲུན་པ་དང་། ཆུ་འགོ་ཁུལ་གཙོ་བོ་ཁག་ཏུ་ཕྱོགས་བསྡུས་བཅོས་སྐྱོང་བྱེད་ཐབས་སྤྱད་དེ་ཆུ་འགོའི་ཆུ་སྤུས་བདེ་འཇགས་ཡོང་བར་འགན་སྲུང་བྱས་པ། ཆུ་ཟད་རླུང་ཟད་ཁུལ་དུ་བཀག་སྡོམ་བཅོས་སྐྱོང་བྱས་པ་རེད།
2006ལོ་ནས་བཟུང་མཚོ་སྔོན་ཞིང་ཆེན་གྱིས་གཙང་གསུམ་འབྱུང་ཡུལ་དུ་རྒྱལ་ནང་ཐོན་སྐྱེད་སྤྱིའི་ཐོན་རིན་དཔྱད་ཞིབ་དམིགས་ཚད་ཕྱོགས་ཡོངས་ནས་མེད་པར་བཟོས་པ་དང་། ད་ལོའི་ལོ་འགོར། བྱེད་ནུས་ཁུལ་དང་ཟུང་འབྲེལ་བྱས་ཐོག་མཚོ་སྔོན་ཞིང་ཆེན་གྱིས་ཞིང་ཆེན་རིམ་པའི་ཞིང་ལས་ཐོན་རྫས་ཐོན་སྐྱེད་ཁུལ་གཙོ་བོ་ཡོད་སའི་རྫོང་8དང་གཙོ་གནད་སྐྱེ་ཁམས་རྫོང20ཡི་རྒྱལ་ནང་ཐོན་སྐྱེད་སྤྱིའི་ཐོན་རིན་དང་། བཟོ་ལས་འཕར་སྣོན་རིན་ཐང་། གཏན་འཇགས་རྒྱུ་ནོར་མ་འཇོག ནོར་སྲིད་ཡོང་འབབ་བཅས་དཔྱད་ཞིབ་དམིགས་ཚད་4མེད་པར་བཟོས་ནས། སྐྱེ་ཁམས་ལ་ནུས་ཤུགས་ཡོད་རྒུས་སྲུང་སྐྱོབ་བྱས་པ་རེད།
སྐྱེ་ཁམས་སྔོན་མ་བྱེད་པའི་འཕེལ་རྒྱས་འཐབ་ཇུས་འོག མང་ཚོགས་མི་ཉུང་བ་ཞིག་གིས“རང་བྱུང་གི་ལེགས་སྐྱེས”ལོངས་སུ་སྤྱོད་བཞིན་ཡོད། “ས་ཆུ་སྲུང་འཛིན་དང་ཆུའི་སྐྱེ་ཁམས་ལས་གཞི་ལག་བསྟར་བྱས་པ་བརྒྱུད། ཞིང་ཆེན་ཡོངས་སུ་དབུལ་ཕོངས་སྡེ་བ255ཡི་དབུལ་ཕོངས་མི་གྲངས་འབུམ་གཅིག་ཁྲི་བཞི་སྟོང་དྲུག་ལ་ཐད་ཀར་ཕན་པ་ཐོབ་ཡོད”མིག་སྔར་ཞིང་ཆེན་ཡོངས་སུ་བཞུར་རྒྱུན་ཆུང་བ་དང་། སྐྱེ་ཁམས་ཡུལ་སྐོར། དབུལ་ཐར་མཁྲེགས་གཏོར། འདེབས་འཛུགས་དང་གསོ་སྤེལ་སོགས་ཟུང་འབྲེལ་བྱེད་པའི་བཞུར་རྒྱུན་ཆུང་བའི་ལས་གཞི་ཁག་གཅིག་སྤེལ་ནས། རྒྱ་ཆེའི་མང་ཚོགས་ལ་སྐྱེ་ཁམས་འཛུགས་སྐྲུན་གྱི་གྲུབ་འབྲས་དངོས་གནས་ལོངས་སུ་སྤྱོད་ཐུབ་པར་བྱས་ཡོད་ཅེས་མཚོ་སྔོན་ཞིང་ཆེན་ས་ཆུ་སྲུང་འཛིན་ཅུས་ཀྱི་ཅུས་ཀྲང་ཏང་ཧྲེང་གིས་དེ་ལྟར་བཤད་བྱུང་།
གསར་འགོད་པས་མཚོ་སྔོན་ཞིང་ཆེན་ནགས་ལས་ཐིན་ནས་རྒྱུས་ལོན་བྱུང་བ་ལྟར་ན། མིག་སྔའི་བར་དུ། མཚོ་སྔོན་གྱིས་བསྡོམས་པས་རྒྱལ་ཁབ་བརླན་སའི་སྤྱི་གླིང19བཙུགས་པ་དང་། སྤྱིའི་རྒྱ་ཁྱོན་མུའུ་ས་ཡ་བཞི་འབུམ་བརྒྱད་ཁྲི་བདུན་ལྷག་ལ་སླེབས་པས། རྒྱལ་ཡོངས་ཀྱི་ཨང་གསུམ་པ་ཟིན་ཡོད།
རྒྱལ་ཁབ་ཀྱི་བརླན་སའི་སྤྱི་གླིང19དེ་མཚོ་སྔོན་གྱི་གྲོང་ཁྱེར་གཉིས་དང་ཁུལ་དྲུག་ཏུ་ཁྱབ་ཡོད། དེའི་ནང་མཚོ་བྱང་ཁུལ་དང་མགོ་ལོག་ཁུལ་གཉིས་སུ་ཆེས་མང་། བརླན་ས་དེ་བཞུར་རྒྱུན་བརླན་ས་དང་མཚེའུ་བརླན་ས། ན་འདམ་བརླན་ས། མིས་བཟོས་བརླན་ས་སོགས་ཀྱི་རིགས་བཀར་ཡོད། སྲུང་སྐྱོབ་བྱེད་ཡུལ་གཙོ་བོ་ནི་ན་འདམ་དང་བཞུར་རྒྱུན། ཆུ་བྱ་རིགས་བཅས་ཡིན། བརླན་སའི་སྤྱི་གླིང་ནི་རྒྱལ་ཁབ་ཀྱི་བརླན་ས་སྲུང་སྐྱོབ་མ་ལག་གི་གྲུབ་ཆ་གལ་ཆེན་ཡིན་ལ། བརླན་སའི་རང་བྱུང་སྲུང་སྐྱོབ་ཁུལ་དང་སྲུང་སྐྱོབ་ཁུལ་ཆུང་བ། བརླན་སའི་རི་སྐྱེས་རྩི་ཤིང་དང་སྲོག་ཆགས་སྲུང་སྐྱོབ་སྡོད་གནས་དང་། དེ་མིན་བརླན་ས་མང་པོའི་བཀོལ་སྤྱོད་དོ་དམ་ཁུལ་སོགས་ཐུན་མོང་གི་བརླན་ས་སྲུང་སྐྱོབ་དོ་དམ་མ་ལག་གྲུབ་ཡོད། ས་ཁོངས་ཀྱི་སྐྱེ་ཁམས་གནས་ཚུལ་ལེགས་བཅོས་བྱེད་པ་དང་དཔལ་འབྱོར་དང་སྤྱི་ཚོགས་རྒྱུན་མཐུད་སྒོས་འཕེལ་རྒྱས་འབྱུང་བར་ཡར་སྐུལ་བྱེད་པ། མི་དང་རང་བྱུང་ཁམས་འཆམ་མཐུན་མཉམ་གནས་མངོན་འགྱུར་བྱེད་པ་བཅས་ལ་དོན་སྙིང་གལ་ཆེན་ལྡན།
ཉེ་བའི་ལོ་འགའི་རིང་ལ། མཚོ་སྔོན་ཞིང་ཆེན་གྱིས་གཙང་གསུམ་འབྱུང་ཡུལ་དང་མདོ་ལ་རིང་མོ། མཚོ་སྔོན་པོ་སོགས་ཀྱི་སྐྱེ་ཁམས་བྱེད་ནུས་ཁུལ་གཙོ་བོ་དབྱེ་འབྱེད་ཁག་བགོས་བྱས་ཏེ་སྐྱེ་ཁམས་སྲུང་སྐྱོབ་དང་ཕྱོགས་བསྡུས་བཅོས་སྐྱོང་ལ་གཏིང་ཟབ་ཏུ་སྐུལ་འདེད་བྱས་པས། ས་ཁོངས་ཀྱི་སྐྱེ་ཁམས་ཁོར་ཡུག་མུ་མཐུད་དུ་ཇེ་ལེགས་སུ་སོང་། མིག་སྔར། ཞིང་ཆེན་ཡོངས་ཀྱི་བརླན་ས་སྣ་ཚོགས་ཀྱི་གཞི་ཁྱོན་མུའུ་དུང་ཕྱུར་གཅིག་དང་བྱེ་བ་གཉིས་ས་ཡ་གཉིས་ལ་སླེབས་ཡོད། རྒྱལ་སྤྱིའི་བརླན་ས་གཙོ་བོ3དང་། རྒྱལ་ཁབ་ཀྱི་བརླན་ས་གཙོ་བོ17། རྒྱལ་ཁབ་ཀྱི་བརླན་སའི་སྤྱི་གླིང19བཅས་ཡོད། མཚོ་སྔོན་གྱི་བརླན་སའི་གཞི་ཁྱོན་གྱིས་རྒྱལ་ཡོངས་ཀྱི་བརླན་སའི་སྤྱིའི་གཞི་ཁྱོན་གྱི15.19%ཟིན་པ་དང་། བརླན་སའི་ཐོན་ཁུངས་ཕུན་སུམ་ཚོགས་ལ། རིགས་སྣ་མང་བས། གོ་ལ་ཧྲིལ་པོར་ཤུགས་རྐྱེན་ཆེས་ཆེ་བའི་སྐྱེ་ཁམས་དོ་སྙོམས་ཁུལ་གཙོ་བོའི་གྲས་ཀྱི་གཅིག་ཏུ་གྱུར་ཡོད །
རྩོམ་སྒྲིག་པ། སྒྲོལ་མ་སྐྱིད།